title: Εκτελεστικός κανονισμός (ΕΕ) αριθ. 477/2013 της Επιτροπής, της 23ης Μαΐου 2013 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               24.5.2013

               EL

               Επίσημη Εφημερίδα της Ευρωπαϊκής Ένωσης

               L 138/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 477/2013 ΤΗΣ ΕΠΙΤΡΟΠΉΣ
   της 23ης Μαΐου 2013
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαΐου 2013.

            Για την Επιτροπή, εξ ονόματος του Προέδρου,
         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0702 00 00

                  AL

                  15,0

                  MA

                  67,7

                  TN

                  74,5

                  TR

                  54,4

                  ZZ

                  52,9

                  0707 00 05

                  AL

                  27,7

                  MK

                  37,6

                  TR

                  132,0

                  ZZ

                  65,8

                  0709 93 10

                  MA

                  110,7

                  TR

                  129,5

                  ZZ

                  120,1

                  0805 10 20

                  EG

                  56,2

                  IL

                  67,7

                  MA

                  73,2

                  ZZ

                  65,7

                  0805 50 10

                  AR

                  112,3

                  EG

                  68,1

                  TR

                  71,0

                  ZA

                  107,7

                  ZZ

                  89,8

                  0808 10 80

                  AR

                  136,9

                  BR

                  111,2

                  CL

                  124,6

                  CN

                  76,2

                  MK

                  42,6

                  NZ

                  144,7

                  US

                  209,1

                  ZA

                  117,2

                  ZZ

                  120,3

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2017/1411 της Επιτροπής, της 2ας Αυγούστου 2017, για την 273η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα

text:
               3.8.2017

               EL

               Επίσημη Εφημερίδα της Ευρωπαϊκής Ένωσης

               L 202/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1411 ΤΗΣ ΕΠΙΤΡΟΠΉΣ
   της 2ας Αυγούστου 2017
   για την 273η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5,
   Εκτιμώντας τα ακόλουθα:

               (1)

               Το παράρτημα I του κανονισμού (ΕΚ) αριθ. 881/2002 περιλαμβάνει τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων βάσει του εν λόγω κανονισμού.

               (2)

               Στις 28 Ιουλίου 2017 η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να διαγράψει ένα φυσικό πρόσωπο από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Κατά συνέπεια, το παράρτημα I του κανονισμού (ΕΚ) αριθ. 881/2002 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Αυγούστου 2017.

            Για την Επιτροπή,

            εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Στο παράρτημα Ι του κανονισμού (ΕΚ) αριθ. 881/2002, υπό τον τίτλο «Φυσικά πρόσωπα», η ακόλουθη καταχώριση διαγράφεται:

         «Adil Muhammad Mahmud Abd Al-Khaliq [άλλως α) Adel Mohamed Mahmoud Abdul Khaliq· β) Adel Mohamed Mahmood Abdul Khaled]. Ημερομηνία γέννησης: 2.3.1984. Τόπος γέννησης: Μπαχρέιν. Ιθαγένεια: υπήκοος του Μπαχρέιν. Αριθ. διαβατηρίου: 1632207 (Μπαχρέιν). Άλλες πληροφορίες: α) ενήργησε για λογαριασμό της Αλ Κάιντα και της Λιβυκής Μαχόμενης Ισλαμικής Ομάδας (ΛΜΙΟ) στις οποίες παρείχε χρηματοδοτική, υλική και υλικοτεχνική υποστήριξη· β) συνελήφθη στα Ηνωμένα Αραβικά Εμιράτα (ΗΑΕ) τον Ιανουάριο του 2007 με την κατηγορία ότι ήταν μέλος της Αλ Κάιντα και της ΛΜΙΟ· γ) μετά την καταδίκη του στα Ηνωμένα Αραβικά Εμιράτα στα τέλη του 2007, μεταφέρθηκε στο Μπαχρέιν στις αρχές του 2008 για να εκτίσει το υπόλοιπο της ποινής του· δ) μετά την αποφυλάκισή του το 2008, άρχισε εκ νέου να συγκεντρώνει κεφάλαια για την Αλ Κάιντα, τουλάχιστον έως το 2012· επίσης, συγκέντρωσε κεφάλαια για τους Ταλιμπάν. Ημερομηνία κατονομασίας που αναφέρεται στο άρθρο 2α παράγραφος 4 στοιχείο β): 10.10.2008.»


title: Εκτελεστικός κανονισμός (ΕΕ) αριθ. 392/2013 της Επιτροπής, της 29ης Απριλίου 2013 , για την τροποποίηση του κανονισμού (ΕΚ) αριθ. 889/2008 όσον αφορά το σύστημα ελέγχου της βιολογικής παραγωγής

text:
               30.4.2013

               EL

               Επίσημη Εφημερίδα της Ευρωπαϊκής Ένωσης

               L 118/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 392/2013 ΤΗΣ ΕΠΙΤΡΟΠΉΣ
   της 29ης Απριλίου 2013
   για την τροποποίηση του κανονισμού (ΕΚ) αριθ. 889/2008 όσον αφορά το σύστημα ελέγχου της βιολογικής παραγωγής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφοι 2 και 3 και το άρθρο 38 στοιχεία γ) και δ),
   Εκτιμώντας τα ακόλουθα:

               (1)

               Σύμφωνα με το άρθρο 28 παράγραφος 1 του κανονισμού (ΕΚ) αριθ. 834/2007, κάθε επιχειρηματίας που παράγει, παρασκευάζει, αποθηκεύει, διαθέτει στην αγορά, εισάγει ή εξάγει προϊόντα που παράγονται σύμφωνα με τους κανόνες παραγωγής οι οποίοι θεσπίζονται στον εν λόγω κανονισμό πρέπει να υποβάλει την επιχείρησή του στο σύστημα ελέγχου που αναφέρεται στο άρθρο 27 του εν λόγω κανονισμού. Οι λεπτομερείς κανόνες εφαρμογής του εν λόγω συστήματος ελέγχου θεσπίζονται στον τίτλο IV του κανονισμού (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (2).

               (2)

               Στο πλαίσιο του εν λόγω συστήματος ελέγχου, οι επιχειρήσεις πρέπει να κοινοποιούν τη δέσμευσή τους στην αρμόδια αρχή καθώς και πληροφορίες για τον σχετικό φορέα ελέγχου και πρέπει να υπογράφουν δήλωση ότι ασκούν τις δραστηριότητές τους σύμφωνα με τους κανόνες βιολογικής παραγωγής, συμπεριλαμβανομένης της αποδοχής επιβολής μέτρων σε περίπτωση παραβάσεων και παρατυπιών.

               (3)

               Το άρθρο 30 παράγραφος 2 του κανονισμού (ΕΚ) αριθ. 834/2007 προβλέπει τη γνωστοποίηση των στοιχείων που αφορούν παρατυπίες ή παραβάσεις οι οποίες θίγουν τη βιολογική ιδιότητα ενός προϊόντος. Για την ενίσχυση της αποτελεσματικότητας, οι επιχειρήσεις θα πρέπει να ενημερώνουν τις αρχές ή τους φορείς ελέγχου για τυχόν παρατυπίες ή παραβάσεις οι οποίες θίγουν τη βιολογική ιδιότητα του προϊόντος τους, συμπεριλαμβανομένων των βιολογικών προϊόντων που λαμβάνουν από άλλες επιχειρήσεις.

               (4)

               Βάσει της πείρας που αποκτήθηκε από την εφαρμογή του συστήματος ελέγχου και προς το συμφέρον του τομέα βιολογικών προϊόντων, κρίνεται σκόπιμο να καθοριστεί ελάχιστος αριθμός δειγμάτων που λαμβάνονται και αναλύονται από τις αρχές ή τους φορείς ελέγχου ετησίως με βάση τη γενική αξιολόγηση του κινδύνου της μη συμμόρφωσης με τους κανόνες της βιολογικής παραγωγής. Σε περίπτωση που οι αρχές ή οι φορείς ελέγχου έχουν υπόνοιες ότι χρησιμοποιούνται προϊόντα που δεν επιτρέπονται για τη βιολογική παραγωγή, θα πρέπει να λαμβάνουν και να αναλύουν δείγματα των σχετικών προϊόντων. Στις περιπτώσεις αυτές δεν θα πρέπει να εφαρμόζεται ο ελάχιστος αριθμός δειγμάτων. Μπορούν επίσης να λαμβάνονται και να αναλύονται δείγματα από τις αρχές ή τους φορείς ελέγχου σε κάθε άλλη περίπτωση για την ανίχνευση μη συμμόρφωσης με τις ενωσιακές απαιτήσεις για τη βιολογική παραγωγή.

               (5)

               Βάσει της πείρας που αποκτήθηκε από την εφαρμογή του συστήματος ελέγχου και προς το συμφέρον του τομέα βιολογικών προϊόντων, κρίνεται σκόπιμο να προβλεφθεί η διαβίβαση των σχετικών στοιχείων στις περιπτώσεις που η επιχείρηση ή οι υπεργολάβοι της εν λόγω επιχείρησης ελέγχονται από διαφορετικές αρχές ή φορείς ελέγχου ή σε περίπτωση που η επιχείρηση ή οι υπεργολάβοι της αλλάξουν την αρχή ή τον φορέα ελέγχου. Θα πρέπει να καταστεί δυνατή η ενδεδειγμένη ανταλλαγή πληροφοριών και η διαβίβαση των φακέλων ελέγχου των επιχειρήσεων αυτών για τη διαχείριση του συστήματος ελέγχου, τηρώντας ταυτόχρονα τις απαιτήσεις προστασίας δεδομένων προσωπικού χαρακτήρα που προβλέπονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (3). Οι επιχειρήσεις θα πρέπει να αποδεχτούν τη διαβίβαση και την ανταλλαγή των δεδομένων τους και όλων των πληροφοριών που αφορούν τις δραστηριότητες τους στο πλαίσιο του συστήματος ελέγχου.

               (6)

               Για την εξασφάλιση της ενιαίας εφαρμογής του συστήματος ελέγχου και την αποφυγή ασαφειών, θα πρέπει να συμπεριληφθεί ο ορισμός του όρου «φάκελος ελέγχου» στον κανονισμό (ΕΚ) αριθ. 889/2008.

               (7)

               Η ηλεκτρονική πιστοποίηση που αναφέρεται στο άρθρο 29 παράγραφος 3 του κανονισμού (ΕΚ) αριθ. 834/2007 αφορά τη μορφή των αποδεικτικών στοιχείων. Κρίνεται σκόπιμο να διευκρινιστεί ότι σε περίπτωση ηλεκτρονικής πιστοποίησης, δεν απαιτείται υπογραφή των αποδεικτικών στοιχείων εάν η γνησιότητα τους αποδεικνύεται διαφορετικά με απαραβίαστη ηλεκτρονική μέθοδο.

               (8)

               Η πείρα έδειξε ότι απαιτούνται διευκρινίσεις όσον αφορά την ανταλλαγή πληροφοριών μεταξύ των κρατών μελών, στις περιπτώσεις που ένα κράτος μέλος διαπιστώσει παρατυπίες ή παραβάσεις σχετικά με τη συμμόρφωση των εισαγόμενων προϊόντων σύμφωνα με το άρθρο 33 παράγραφοι 2 και 3 του κανονισμού (ΕΚ) αριθ. 834/2007 ή το άρθρο 19 του κανονισμού (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (4).

               (9)

               Επιπλέον, κρίνεται σκόπιμο να διευκρινιστεί η διαδικασία όσον αφορά την ανταλλαγή πληροφοριών μεταξύ των κρατών μελών στις περιπτώσεις παρατυπιών ή παραβάσεων, λαμβανομένων υπόψη των βέλτιστων πρακτικών που καθορίστηκαν από το 2009.

               (10)

               Για την εξασφάλιση συνοχής με το άρθρο 33 παράγραφος 1 του κανονισμού (ΕΕ) αριθ. 65/2011 της Επιτροπής, της 27ης Ιανουαρίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου όσον αφορά την εφαρμογή διαδικασιών ελέγχου καθώς και την πολλαπλή συμμόρφωση σε σχέση με μέτρα στήριξης της αγροτικής ανάπτυξης (5) είναι αναγκαίο να διευκρινιστεί ότι τα κράτη μέλη θα πρέπει να εξασφαλίζουν ότι ο οργανισμός πληρωμών λαμβάνει επαρκείς πληροφορίες σχετικά με τους ελέγχους που διενεργούνται εφόσον οι έλεγχοι δεν διενεργούνται από τον οργανισμό πληρωμών.

               (11)

               Σύμφωνα με το άρθρο 44 παράγραφος 1 στοιχείο α) του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (6), τα κράτη μέλη υποχρεούνται να αναφέρουν στην ετήσια έκθεσή τους τυχόν τροποποιήσεις οι οποίες έχουν επέλθει στα πολυετή εθνικά σχέδια ελέγχου προκειμένου να ληφθεί υπόψη, μεταξύ άλλων, η νέα νομοθεσία. Η Επιτροπή θα πρέπει να διαθέτει τα αναγκαία δεδομένα και πληροφορίες για την εποπτεία που διενεργούν οι αρμόδιες αρχές των κρατών μελών όσον αφορά τη βιολογική παραγωγή. Συνεπώς, τα κράτη μέλη θα πρέπει να κληθούν να τροποποιήσουν τα εθνικά σχέδια ελέγχου τους για να λάβουν υπόψη την εποπτεία αυτή και να αναφέρουν τις εν λόγω τροποποιήσεις καθώς και τα σχετικά δεδομένα για τη βιολογική παραγωγή στην ετήσια έκθεση που αναφέρεται στο άρθρο 44 του κανονισμού (ΕΚ) αριθ. 882/2004. Θα πρέπει να επιτραπεί στα κράτη μέλη να υποβάλουν τα εν λόγω δεδομένα για τη βιολογική παραγωγή ως χωριστό κεφάλαιο στα εθνικά σχέδια ελέγχου τους και στην ετήσια έκθεση.

               (12)

               Επιπλέον των υποχρεώσεων σχετικά με τους ελέγχους που καθορίζονται στον κανονισμό (ΕΚ) αριθ. 882/2004, ο τίτλος V του κανονισμού (ΕΚ) αριθ. 834/2007 και ο κανονισμός (ΕΚ) αριθ. 889/2008 θεσπίζουν ειδικότερες διατάξεις για τους ελέγχους στον τομέα της βιολογικής παραγωγής. Σε περίπτωση που η αρμόδια αρχή αναθέσει τα καθήκοντα ελέγχου σε φορείς ελέγχου οι οποίοι είναι ιδιωτικοί φορείς, ο κανονισμός (ΕΚ) αριθ. 834/2007 καθορίζει λεπτομερέστερες απαιτήσεις και υποχρεώσεις τις οποίες πρέπει να πληροί κάθε φορέας ελέγχου.

               (13)

               Η πείρα έδειξε ότι οι ειδικές διατάξεις για τους ελέγχους της βιολογικής παραγωγής πρέπει να είναι περισσότερο λεπτομερείς, ιδίως για την ενίσχυση της εποπτείας που ασκούν οι αρμόδιες αρχές στους φορείς ελέγχου στους οποίους ανέθεσαν καθήκοντα ελέγχου. Οι εν λόγω διατάξεις θα πρέπει να περιλαμβάνονται ως ενιαίες ελάχιστες απαιτήσεις στο σύστημα ελέγχου των κρατών μελών που θεσπίστηκε σύμφωνα με το άρθρο 27 του κανονισμού (ΕΚ) αριθ. 834/2007.

               (14)

               Οι αρμόδιες αρχές των κρατών μελών θα πρέπει να διαθέτουν τεκμηριωμένες διαδικασίες για την ανάθεση καθηκόντων στους φορείς ελέγχου και την εποπτεία τους προκειμένου να εξασφαλιστεί ότι τηρούνται οι κανονιστικές απαιτήσεις.

               (15)

               Θα πρέπει να βελτιωθεί η ανταλλαγή πληροφοριών μεταξύ των κρατών μελών, εντός των κρατών μελών και μεταξύ των κρατών μελών και της Επιτροπής όσον αφορά την εποπτεία που ασκούν οι αρμόδιες αρχές και θα πρέπει να θεσπιστούν ενιαίες ελάχιστες απαιτήσεις.

               (16)

               Συνεπώς, ο κανονισμός (ΕΚ) αριθ. 889/2008 θα πρέπει να τροποποιηθεί αναλόγως.

               (17)

               Για την αποτελεσματικότητα του συστήματος ελέγχου, τα συμπληρωματικά στοιχεία που προστίθενται με τον παρόντα κανονισμό, τα οποία πρέπει να ληφθούν υπόψη στη δέσμευση που περιλαμβάνεται στη δήλωση την οποία υπογράφει ο επιχειρηματίας, όπως αναφέρεται στο άρθρο 63 παράγραφος 2 του κανονισμού (ΕΚ) αριθ. 889/2008, θα πρέπει να εφαρμόζονται επίσης στους επιχειρηματίες οι οποίοι έχουν υπογράψει τη δήλωση αυτή πριν από την ημερομηνία εφαρμογής του παρόντος κανονισμού.

               (18)

               Για την εξασφάλιση της ομαλής μετάβασης από το υφιστάμενο σύστημα ελέγχου στο τροποποιημένο σύστημα, ο παρών κανονισμός θα πρέπει να εφαρμόζεται από την 1η Ιανουαρίου 2014.

               (19)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 889/2008
   Ο κανονισμός (ΕΚ) αριθ. 889/2008 τροποποιείται ως εξής:

               1)

               Στο άρθρο 2, προστίθεται το ακόλουθο στοιχείο ιθ):
               «ιθ)   “φάκελος ελέγχου”: όλα τα στοιχεία και τα έγγραφα που διαβιβάζονται για τους σκοπούς του συστήματος ελέγχου, στις αρμόδιες αρχές του κράτους μέλους ή στις αρχές και στους φορείς ελέγχου από επιχείρηση η οποία υπόκειται στο σύστημα ελέγχου, όπως αναφέρεται στο άρθρο 28 του κανονισμού (ΕΚ) αριθ. 834/2007, συμπεριλαμβανομένων όλων των σχετικών στοιχείων και εγγράφων που αφορούν την επιχείρηση αυτή ή τις δραστηριότητες της επιχείρησης τα οποία τηρούν οι αρμόδιες αρχές, οι αρχές ελέγχου και οι φορείς ελέγχου, εκτός από τα στοιχεία ή τα έγγραφα τα οποία δεν επηρεάζουν τη λειτουργία του συστήματος ελέγχου.».

               2)

               Στο άρθρο 63 παράγραφος 2 πρώτο εδάφιο, προστίθενται τα ακόλουθα στοιχεία δ) έως η):

                           «δ)

                           να αποδεχθεί, σε περίπτωση που ο επιχειρηματίας και/ή οι υπεργολάβοι του ελέγχονται από διαφορετικές αρχές ή φορείς ελέγχου σύμφωνα με το σύστημα ελέγχου που θεσπίστηκε από το σχετικό κράτος μέλος, την ανταλλαγή πληροφοριών μεταξύ των εν λόγω αρχών ή φορέων·

                           ε)

                           να αποδεχθεί, σε περίπτωση που ο επιχειρηματίας και/ή οι υπεργολάβοι του αλλάξουν αρχή ή φορέα ελέγχου, τη διαβίβαση των φακέλων ελέγχου στην επόμενη αρχή ή φορέα ελέγχου·

                           στ)

                           να αποδεχθεί, σε περίπτωση που ο επιχειρηματίας αποσυρθεί από το σύστημα ελέγχου, να ενημερώσει χωρίς καθυστέρηση τη σχετική αρμόδια αρχή και την αρχή ή τον φορέα ελέγχου·

                           ζ)

                           να αποδεχθεί, σε περίπτωση που ο επιχειρηματίας αποσυρθεί από το σύστημα ελέγχου, ότι ο φάκελος ελέγχου διατηρείται για περίοδο τουλάχιστον πέντε ετών·

                           η)

                           να αποδεχθεί να ενημερώσει πάραυτα τη σχετική αρχή/τις σχετικές αρχές ή τον φορέα/τους φορείς ελέγχου για τυχόν παρατυπίες ή παραβάσεις οι οποίες θίγουν τη βιολογική ιδιότητα του προϊόντος του ή των βιολογικών προϊόντων που λαμβάνει από άλλους επιχειρηματίες ή υπεργολάβους.».

               3)

               Στο άρθρο 65, η παράγραφος 2 αντικαθίσταται από το ακόλουθο κείμενο:
               «2.   Η αρχή ή ο φορέας ελέγχου λαμβάνει δείγματα και τα υποβάλλει σε ανάλυση για την ανίχνευση απαγορευμένων προϊόντων για βιολογική παραγωγή, για τον έλεγχο της χρήσης τεχνικών παραγωγής ασυμβίβαστων με τους κανόνες βιολογικής παραγωγής ή για την ανίχνευση πιθανής μόλυνσης από απαγορευμένα για βιολογική παραγωγή προϊόντα. Ο αριθμός των δειγμάτων που πρέπει να λαμβάνονται και να αναλύονται ετησίως από την αρχή ή τον φορέα ελέγχου αντιστοιχεί τουλάχιστον σε 5 % του αριθμού των επιχειρήσεων που υπόκεινται στον έλεγχο. Η επιλογή των επιχειρήσεων από τις οποίες πρέπει να ληφθούν τα δείγματα βασίζεται στη γενική εκτίμηση του κινδύνου της μη συμμόρφωσης προς τους κανόνες της βιολογικής παραγωγής. Στη γενική εκτίμηση λαμβάνονται υπόψη όλα τα στάδια παραγωγής, προετοιμασίας και διανομής.
               Η αρχή ή ο φορέας ελέγχου λαμβάνει δείγματα και τα υποβάλλει σε ανάλυση σε κάθε περίπτωση που υπάρχει υπόνοια ότι έχουν χρησιμοποιηθεί απαγορευμένα για τη βιολογική παραγωγή προϊόντα ή τεχνικές. Στις περιπτώσεις αυτές δεν εφαρμόζεται ο ελάχιστος αριθμός δειγμάτων που πρέπει να λαμβάνονται και να υποβάλλονται σε ανάλυση.
               Μπορούν επίσης να λαμβάνονται και να αναλύονται δείγματα από την αρχή ή τον φορέα ελέγχου σε κάθε άλλη περίπτωση για την ανίχνευση προϊόντων απαγορευμένων για τη βιολογική παραγωγή, για τον έλεγχο των τεχνικών παραγωγής που δεν είναι σύμφωνες με τους κανόνες βιολογικής παραγωγής ή για την ανίχνευση πιθανής μόλυνσης από απαγορευμένα για βιολογική παραγωγή προϊόντα.».

               4)

               Στο άρθρο 68 παράγραφος 1 προστίθεται το ακόλουθο εδάφιο:
               «Σε περίπτωση ηλεκτρονικής πιστοποίησης που αναφέρεται στο άρθρο 29 παράγραφος 3 του κανονισμού (ΕΚ) αριθ. 834/2007, δεν απαιτείται υπογραφή στη θέση 8 των αποδεικτικών στοιχείων εάν η γνησιότητα των στοιχείων αυτών αποδεικνύεται με απαραβίαστη ηλεκτρονική μέθοδο.».

               5)

               Τα άρθρα 92 και 92α αντικαθίστανται από το ακόλουθο κείμενο:
               «Άρθρο 92
               Ανταλλαγή πληροφοριών μεταξύ των αρχών ελέγχου, των φορέων ελέγχου και των αρμόδιων αρχών
               1.   Όταν ο επιχειρηματίας και/ή οι υπεργολάβοι του ελέγχονται από διαφορετικές αρχές ή φορείς ελέγχου, οι αρχές ή οι φορείς ελέγχου ανταλλάσουν τις πληροφορίες σχετικά με τις εργασίες που υπόκεινται στον έλεγχό τους.
               2.   Όταν οι επιχειρηματίες και/ή οι υπεργολάβοι τους αλλάζουν την αρχή ή τον φορέα ελέγχου τους, η αλλαγή κοινοποιείται πάραυτα στην αρμόδια αρχή από τις εν λόγω αρχές ή φορείς ελέγχου.
               Η προηγούμενη αρχή ή φορέας ελέγχου παραδίδει τα σχετικά στοιχεία του φακέλου ελέγχου του σχετικού επιχειρηματία και τις εκθέσεις, που αναφέρονται στο άρθρο 63 παράγραφος 2 δεύτερο εδάφιο, στην επόμενη αρχή ή φορέα ελέγχου.
               Η νέα αρχή ή ο νέος φορέας ελέγχου εξασφαλίζει ότι ο επιχειρηματίας αντιμετώπισε ή αντιμετωπίζει τις περιπτώσεις μη συμμόρφωσης που αναφέρονται στην έκθεση της προηγούμενης αρχής ή φορέα ελέγχου.
               3.   Όταν ο επιχειρηματίας αποσύρεται από το σύστημα ελέγχου, η αρχή ή ο φορέας ελέγχου του εν λόγω επιχειρηματία ενημερώνει πάραυτα την αρμόδια αρχή.
               4.   Όταν η αρχή ή ο φορέας ελέγχου διαπιστώσει παρατυπίες ή παραβάσεις οι οποίες θίγουν τη βιολογική ιδιότητα των προϊόντων, ενημερώνει πάραυτα την αρμόδια αρχή του κράτους μέλους το οποίο την όρισε ή την ενέκρινε σύμφωνα με το άρθρο 27 του κανονισμού (ΕΚ) αριθ. 834/2007.
               Η εν λόγω αρμόδια αρχή μπορεί να απαιτήσει επίσης, με δική της πρωτοβουλία, οποιεσδήποτε άλλες πληροφορίες για παρατυπίες ή παραβάσεις.
               Σε περίπτωση παρατυπιών ή παραβάσεων που διαπιστώνονται όσον αφορά τα προϊόντα που υπόκεινται σε έλεγχο άλλων αρχών ή φορέων ελέγχου, ενημερώνονται επίσης πάραυτα οι εν λόγω αρχές ή φορείς.
               5.   Τα κράτη μέλη λαμβάνουν τα κατάλληλα μέτρα και θεσπίζουν τεκμηριωμένες διαδικασίες που επιτρέπουν την ανταλλαγή πληροφοριών μεταξύ όλων των αρχών ελέγχου που έχουν ορίσει και/ή όλων των φορέων ελέγχου που έχουν εγκρίνει σύμφωνα με το άρθρο 27 του κανονισμού (ΕΚ) αριθ. 834/2007, συμπεριλαμβανομένων διαδικασιών για την ανταλλαγή πληροφοριών με στόχο την επαλήθευση των αποδεικτικών στοιχείων που αναφέρονται στο άρθρο 29 παράγραφος 1 του εν λόγω κανονισμού.
               6.   Τα κράτη μέλη λαμβάνουν τα κατάλληλα μέτρα και θεσπίζουν τεκμηριωμένες διαδικασίες για να εξασφαλίσουν ότι οι πληροφορίες για τα αποτελέσματα των επιθεωρήσεων και των επισκέψεων, όπως αναφέρεται στο άρθρο 65 του παρόντος κανονισμού, γνωστοποιούνται στον οργανισμό πληρωμών σύμφωνα με τις ανάγκες του εν λόγω οργανισμού πληρωμών, όπως προβλέπεται στο άρθρο 33 παράγραφος 1 του κανονισμού (ΕΕ) αριθ. 65/2011 της Επιτροπής (7).
               Άρθρο 92a
               Ανταλλαγή πληροφοριών μεταξύ διαφόρων κρατών μελών και της Επιτροπής
               1.   Όταν ένα κράτος μέλος διαπιστώνει παρατυπίες ή παραβάσεις στην εφαρμογή του παρόντος κανονισμού όσον αφορά προϊόν που προέρχεται από άλλο κράτος μέλος και φέρει τις ενδείξεις που αναφέρονται στον τίτλο IV του κανονισμού (ΕΚ) αριθ. 834/2007 και στον τίτλο III και/ή στο παράρτημα XI του παρόντος κανονισμού, τις κοινοποιεί πάραυτα στο κράτος μέλος που όρισε την αρχή ελέγχου ή ενέκρινε τον φορέα ελέγχου, στα άλλα κράτη μέλη και στην Επιτροπή μέσω του συστήματος που αναφέρεται στο άρθρο 94 παράγραφος 1 του παρόντος κανονισμού.
               2.   Όταν ένα κράτος μέλος διαπιστώνει παρατυπίες ή παραβάσεις όσον αφορά τη συμμόρφωση των εισαγόμενων προϊόντων σύμφωνα με το άρθρο 33 παράγραφοι 2 ή 3 του κανονισμού (ΕΚ) αριθ. 834/2007 προς τις απαιτήσεις που προβλέπονται στον εν λόγω κανονισμό ή στον κανονισμό (ΕΚ) αριθ. 1235/2008, τις κοινοποιεί πάραυτα στα άλλα κράτη μέλη και στην Επιτροπή μέσω του συστήματος που αναφέρεται στο άρθρο 94 παράγραφος 1 του παρόντος κανονισμού.
               3.   Όταν ένα κράτος μέλος διαπιστώνει παρατυπίες ή παραβάσεις όσον αφορά τη συμμόρφωση των εισαγόμενων προϊόντων σύμφωνα με το άρθρο 19 του κανονισμού (ΕΚ) αριθ. 1235/2008 προς τις απαιτήσεις που προβλέπονται στον εν λόγω κανονισμό και στον κανονισμό (ΕΚ) αριθ. 834/2007, τις κοινοποιεί πάραυτα στο κράτος μέλος που έχει χορηγήσει την άδεια, στα άλλα κράτη μέλη και στην Επιτροπή, μέσω του συστήματος που αναφέρεται στο άρθρο 94 παράγραφος 1 του παρόντος κανονισμού. Η κοινοποίηση αποστέλλεται στα άλλα κράτη μέλη και στην Επιτροπή σε περίπτωση που η παρατυπία ή η παράβαση διαπιστωθεί σε σχέση με προϊόντα για τα οποία το ίδιο το κράτος μέλος έχει χορηγήσει την άδεια που αναφέρεται στο άρθρο 19 του κανονισμού (ΕΚ) αριθ. 1235/2008.
               4.   Το κράτος μέλος το οποίο λαμβάνει κοινοποίηση σχετικά με μη συμμορφούμενα προϊόντα σύμφωνα με τις παραγράφους 1 ή 3 ή το κράτος μέλος το οποίο έχει χορηγήσει την άδεια που αναφέρεται στο άρθρο 19 του κανονισμού (ΕΚ) αριθ. 1235/2008 για προϊόν για το οποίο έχει διαπιστωθεί παρατυπία ή παράβαση, ερευνά την προέλευση των παρατυπιών ή των παραβάσεων. Λαμβάνει αμέσως τα κατάλληλα μέτρα.
               Ενημερώνει το κράτος μέλος το οποίο απέστειλε την κοινοποίηση, τα άλλα κράτη μέλη και την Επιτροπή για τα αποτελέσματα της έρευνας και τα μέτρα που ελήφθησαν, απαντώντας στην αρχική κοινοποίηση μέσω του συστήματος που αναφέρεται στο άρθρο 94 παράγραφος 1. Η απάντηση αποστέλλεται εντός 30 εργάσιμων ημερών από την ημερομηνία της αρχικής κοινοποίησης.
               5.   Το κράτος μέλος το οποίο απέστειλε την αρχική κοινοποίηση μπορεί να ζητήσει, εφόσον είναι αναγκαίο, συμπληρωματικές πληροφορίες από το κράτος μέλος το οποίο απέστειλε την απάντηση. Σε κάθε περίπτωση, μετά την παραλαβή απάντησης ή συμπληρωματικών πληροφοριών από το κράτος μέλος στο οποίο απευθύνθηκε η κοινοποίηση, το κράτος μέλος το οποίο απέστειλε την αρχική κοινοποίηση πραγματοποιεί τις αναγκαίες καταχωρίσεις και επικαιροποιήσεις στο σύστημα που αναφέρεται στο άρθρο 94 παράγραφος 1.
               Άρθρο 92β
               Δημοσίευση πληροφοριών
               Τα κράτη μέλη θέτουν στη διάθεση του κοινού, με τον κατάλληλο τρόπο, συμπεριλαμβανομένης δημοσίευσης στο Διαδίκτυο, τους επικαιροποιημένους καταλόγους που αναφέρονται στο άρθρο 28 παράγραφος 5 του κανονισμού (ΕΚ) αριθ. 834/2007, οι οποίοι περιλαμβάνουν επικαιροποιημένα αποδεικτικά στοιχεία για κάθε επιχείρηση, όπως προβλέπεται στο άρθρο 29 παράγραφος 1 του εν λόγω κανονισμού, χρησιμοποιώντας το υπόδειγμα του παραρτήματος XII του παρόντος κανονισμού. Τα κράτη μέλη τηρούν πλήρως τις απαιτήσεις για την προστασία δεδομένων προσωπικού χαρακτήρα που προβλέπονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου (8).

               6)

               Στον τίτλο IV, προστίθεται το ακόλουθο κεφάλαιο 9:
               «ΚΕΦΑΛΑΙΟ 9

                     Εποπτεία από τις αρμόδιες αρχές

               Άρθρο 92γ
               Δραστηριότητες εποπτείας που αφορούν τους φορείς ελέγχου
               1.   Οι δραστηριότητες εποπτείας των αρμόδιων αρχών που αναθέτουν καθήκοντα ελέγχου σε φορείς ελέγχου σύμφωνα με το άρθρο 27 παράγραφος 4 στοιχείο β) του κανονισμού (ΕΚ) αριθ. 834/2007 εστιάζονται στην αξιολόγηση των επιχειρησιακών αποδόσεων των εν λόγω φορέων ελέγχου, λαμβανομένων υπόψη των αποτελεσμάτων των εργασιών του εθνικού οργανισμού διαπίστευσης που αναφέρεται στο άρθρο 2 παράγραφος 11 του κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου (9).
               Στις εν λόγω δραστηριότητες εποπτείας περιλαμβάνεται αξιολόγηση των εσωτερικών διαδικασιών των φορέων ελέγχου όσον αφορά τους ελέγχους, τη διαχείριση και την εξέταση των φακέλων ελέγχου βάσει των υποχρεώσεων που καθορίζονται στον κανονισμό (ΕΚ) αριθ. 834/2007 καθώς και την επαλήθευση του χειρισμού σε περιπτώσεις μη συμμόρφωσης και της εξέτασης των προσφυγών και των καταγγελιών.
               2.   Οι αρμόδιες αρχές απαιτούν από τους φορείς ελέγχου να υποβάλουν τεκμηρίωση για τη διαδικασία ανάλυσης κινδύνου.
               Η διαδικασία ανάλυσης κινδύνου καταρτίζεται κατά τρόπο ώστε:

                           α)

                           το αποτέλεσμα της ανάλυσης κινδύνου να παρέχει τη βάση για τον προσδιορισμό της έντασης των ετήσιων αιφνιδιαστικών ή των αναγγελθεισών επιθεωρήσεων και επισκέψεων·

                           β)

                           να διενεργούνται δειγματοληπτικά βάσει του άρθρου 65 παράγραφος 4 συμπληρωματικές επισκέψεις ελέγχου τουλάχιστον στο 10 % των επιχειρήσεων στο πλαίσιο συμβάσεων σύμφωνα με την κατηγορία κινδύνου·

                           γ)

                           τουλάχιστον το 10 % όλων των επιθεωρήσεων και των επισκέψεων που πραγματοποιούνται σύμφωνα με το άρθρο 65 παράγραφοι 1 και 4 να είναι αιφνιδιαστικές·

                           δ)

                           η επιλογή των επιχειρήσεων που πρόκειται να υποβληθούν σε αιφνιδιαστικές επιθεωρήσεις και επισκέψεις να πραγματοποιείται βάσει της ανάλυσης κινδύνου και οι επιθεωρήσεις και επισκέψεις να σχεδιάζονται σύμφωνα με το επίπεδο κινδύνου.

                     3.   Οι αρμόδιες αρχές που αναθέτουν καθήκοντα ελέγχου σε φορείς ελέγχου εξακριβώνουν ότι το προσωπικό των φορέων ελέγχου διαθέτει επαρκείς γνώσεις, ιδίως γνώσεις των στοιχείων κινδύνου που θίγουν τη βιολογική ιδιότητα του προϊόντος, προσόντα, κατάρτιση και πείρα όσον αφορά γενικότερα τη βιολογική παραγωγή και ειδικότερα τους σχετικούς ενωσιακούς κανόνες καθώς και ότι ισχύουν κατάλληλοι κανόνες για την εναλλαγή των επιθεωρητών.
               4.   Οι αρμόδιες αρχές διαθέτουν τεκμηριωμένες διαδικασίες όσον αφορά την ανάθεση καθηκόντων σε φορείς ελέγχου σύμφωνα με το άρθρο 27 παράγραφος 5 του κανονισμού (ΕΚ) αριθ. 834/2007 και όσον αφορά την εποπτεία σύμφωνα με το παρόν άρθρο, που διευκρινίζουν τις πληροφορίες οι οποίες πρέπει να προσκομίζονται από τους φορείς ελέγχου.
               Άρθρο 92δ
               Κατάλογος μέτρων σε περίπτωση παραβάσεων και παρατυπιών
               Οι αρμόδιες αρχές εγκρίνουν και διαβιβάζουν στους φορείς ελέγχου στους οποίους έχουν αναθέσει καθήκοντα ελέγχου κατάλογο που απαριθμεί τουλάχιστον τις παραβάσεις και παρατυπίες οι οποίες θίγουν τη βιολογική ιδιότητα των προϊόντων και τα αντίστοιχα μέτρα που πρέπει να λαμβάνονται από τους φορείς ελέγχου σε περίπτωση παραβάσεων και παρατυπιών από τις επιχειρήσεις που υπόκεινται στον έλεγχό τους και οι οποίες δραστηριοποιούνται στη βιολογική παραγωγή.
               Οι αρμόδιες αρχές μπορούν να περιλαμβάνουν και άλλες σχετικές πληροφορίες στον κατάλογο με δική τους πρωτοβουλία.
               Άρθρο 92ε
               Ετήσια επιθεώρηση των φορέων ελέγχου
               Οι αρμόδιες αρχές οργανώνουν ετήσια επιθεώρηση των φορέων ελέγχου στους οποίους έχουν αναθέσει καθήκοντα ελέγχου σύμφωνα με το άρθρο 27 παράγραφος 4 στοιχείο β) του κανονισμού (ΕΚ) αριθ. 834/2007. Για τους σκοπούς της ετήσιας επιθεώρησης, η αρμόδια αρχή λαμβάνει υπόψη τα αποτελέσματα των εργασιών του εθνικού οργανισμού διαπίστευσης που αναφέρεται στο άρθρο 2 παράγραφος 11 του κανονισμού (ΕΚ) αριθ. 765/2008. Κατά την ετήσια επιθεώρηση, η αρμόδια αρχή εξακριβώνει ιδίως:

                           α)

                           τη συμμόρφωση προς την τυποποιημένη διαδικασία ελέγχου του φορέα ελέγχου όπως τη διαβίβασε ο φορέας ελέγχου στην αρμόδια αρχή σύμφωνα με το άρθρο 27 παράγραφος 6 στοιχείο α) του κανονισμού (ΕΚ) αριθ. 834/2007·

                           β)

                           ότι ο φορέας ελέγχου διαθέτει επαρκές και κατάλληλο, ειδικευμένο και έμπειρο προσωπικό σύμφωνα με το άρθρο 27 παράγραφος 5 στοιχείο β) του κανονισμού (ΕΚ) αριθ. 834/2007 και ότι έχει παρασχεθεί κατάρτιση σχετικά με τους κινδύνους που θίγουν τη βιολογική ιδιότητα του προϊόντος·

                           γ)

                           ότι ο φορέας ελέγχου διαθέτει και ακολουθεί τεκμηριωμένες διαδικασίες και υποδείγματα για:

                                       i)

                                       την ετήσια εκτίμηση του κινδύνου σύμφωνα με το άρθρο 27 παράγραφος 3 του κανονισμού (ΕΚ) αριθ. 834/2007·

                                       ii)

                                       την κατάρτιση στρατηγικής δειγματοληψίας με βάση τον κίνδυνο, τη διενέργεια δειγματοληψίας και ανάλυσης εργαστηρίου·

                                       iii)

                                       την ανταλλαγή πληροφοριών με άλλους φορείς ελέγχου και με την αρμόδια αρχή·

                                       iv)

                                       αρχικούς ελέγχους και ελέγχους παρακολούθησης των επιχειρήσεων που υπόκεινται στον έλεγχό του·

                                       v)

                                       την εφαρμογή και την παρακολούθηση του καταλόγου των μέτρων που πρέπει να εφαρμόζονται σε περίπτωση παραβάσεων και παρατυπιών·

                                       vi)

                                       την τήρηση των απαιτήσεων για την προστασία δεδομένων προσωπικού χαρακτήρα για τις επιχειρήσεις που υπόκεινται στον έλεγχό του, όπως ορίζονται από το κράτος μέλος στο οποίο η εν λόγω αρμόδια αρχή ασκεί τις δραστηριότητές της και σύμφωνα με την οδηγία 95/46/ΕΚ.

                     Άρθρο 92στ
               Δεδομένα σχετικά με τη βιολογική παραγωγή στο πολυετές εθνικό σχέδιο ελέγχου και στην ετήσια έκθεση
               Τα κράτη μέλη εξασφαλίζουν ότι τα πολυετή εθνικά σχέδια ελέγχου τους που αναφέρονται στο άρθρο 41 του κανονισμού (ΕΚ) αριθ. 882/2004 λαμβάνουν υπόψη την εποπτεία των ελέγχων που διενεργούνται για τη βιολογική παραγωγή σύμφωνα με τον παρόντα κανονισμό και περιλαμβάνουν τα συγκεκριμένα δεδομένα για την εποπτεία αυτή, στο εξής καλούμενα «δεδομένα βιολογικής παραγωγής», στην ετήσια έκθεση που αναφέρεται στο άρθρο 44 του κανονισμού (ΕΚ) αριθ. 882/2004. Τα δεδομένα βιολογικής παραγωγής αφορούν τα θέματα που απαριθμούνται στο παράρτημα ΧΙΙΙβ του παρόντος κανονισμού.
               Τα δεδομένα βιολογικής παραγωγής βασίζονται στις πληροφορίες για τους ελέγχους που διενεργούνται από τους φορείς ελέγχου και/ή τις αρχές ελέγχου και τους λογιστικούς ελέγχους που διενεργούνται από την αρμόδια αρχή.
               Τα δεδομένα υποβάλλονται σύμφωνα με τα υποδείγματα που προβλέπονται στο παράρτημα ΧΙΙΙγ του παρόντος κανονισμού από το 2015 για το έτος 2014.
               Τα κράτη μέλη μπορούν να καταχωρίσουν τα δεδομένα βιολογικής παραγωγής ως χωριστό κεφάλαιο στα εθνικά σχέδια ελέγχου τους και στις ετήσιες εκθέσεις τους.

               7)

               Παρεμβάλλονται τα παραρτήματα ΧΙΙΙβ και ΧΙΙΙγ, των οποίων το κείμενο περιλαμβάνεται στο παράρτημα του παρόντος κανονισμού.

         Άρθρο 2
   Μεταβατική διάταξη
   Τα στοιχεία δ) έως η) του άρθρου 63 παράγραφος 2 πρώτο εδάφιο του κανονισμού (ΕΚ) αριθ. 889/2008 που προστέθηκαν με το άρθρο 1 σημείο 2 του παρόντος κανονισμού εφαρμόζονται επίσης στις επιχειρήσεις οι οποίες έχουν υπογράψει τη δήλωση η οποία αναφέρεται στο άρθρο 63 παράγραφος 2 του κανονισμού (ΕΚ) αριθ. 889/2008 πριν από την ημερομηνία εφαρμογής του παρόντος κανονισμού.
   Άρθρο 3
   Έναρξη ισχύος και εφαρμογή
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Απριλίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 189 της 20.7.2007, σ. 1.

      (2)  ΕΕ L 250 της 18.9.2008, σ. 1.

      (3)  ΕΕ L 281 της 23.11.1995, σ. 31.

      (4)  ΕΕ L 334 της 12.12.2008, σ. 25.

      (5)  ΕΕ L 25 της 28.1.2011, σ. 8.

      (6)  ΕΕ L 165 της 30.4.2004, σ. 1.

      (7)  ΕΕ L 25 της 28.1.2011, σ. 8.

      (8)  ΕΕ L 281 της 23.11.1995, σ. 31.».

      (9)  ΕΕ L 218 της 13.8.2008, σ. 30.».

      ΠΑΡΑΡΤΗΜΑ
      «
            ΠΑΡΑΡΤΗΜΑ ΧΙΙΙβ

               Θέματα τα οποία αφορούν τα δεδομένα βιολογικής παραγωγής της αρμόδιας εθνικής αρχής που αναφέρονται στο άρθρο 92στ

            1.   Πληροφορίες σχετικά με την αρμόδια αρχή για τη βιολογική παραγωγή

                        —

                        ποιος φορέας είναι η αρμόδια αρχή

                        —

                        διαθέσιμοι πόροι της αρμόδιας αρχής

                        —

                        περιγραφή των λογιστικών ελέγχων που διενεργούνται από την αρμόδια αρχή (πώς, από ποιον)

                        —

                        τεκμηριωμένη διαδικασία της αρμόδιας αρχής

                  2.   Περιγραφή του συστήματος ελέγχου για τη βιολογική παραγωγή

                        —

                        σύστημα των φορέων ελέγχου και/ή των αρχών ελέγχου

                        —

                        καταχωρισμένες επιχειρήσεις που υπόκεινται στο σύστημα ελέγχου – ελάχιστη ετήσια επιθεώρηση

                        —

                        με ποιον τρόπο εφαρμόζεται η βασισμένη στο κίνδυνο προσέγγιση

                  3.   Πληροφορίες για τους φορείς/αρχές ελέγχου

                        —

                        κατάλογος των φορέων/αρχών ελέγχου

                        —

                        καθήκοντα που έχουν ανατεθεί στους φορείς/αρχές ελέγχου

                        —

                        εποπτεία των φορέων ελέγχου στους οποίους ανατέθηκαν καθήκοντα (από ποιον και πώς)

                        —

                        συντονισμός δραστηριοτήτων σε περίπτωση περισσοτέρων του ενός φορέα/αρχής ελέγχου

                        —

                        κατάρτιση του προσωπικού που διενεργεί τους ελέγχους

                        —

                        αναγγελθείσες/αιφνιδιαστικές επιθεωρήσεις και επισκέψεις.

            ΠΑΡΑΡΤΗΜΑ ΧΙΙΙγ

               Υποδείγματα για τα δεδομένα βιολογικής παραγωγής που αναφέρονται στο άρθρο 92στ

                        Έκθεση για τους επίσημους ελέγχους στον τομέα βιολογικής παραγωγής

                        Κράτος:
                        Έτος:

                  1.   Πληροφορίες σχετικά με τους ελέγχους των επιχειρήσεων:

                        Κωδικός αριθμός του φορέα ή της αρχής ελέγχου

                        Αριθμός καταχωρισμένων επιχειρήσεων ανά φορέα ή αρχή ελέγχου

                        Αριθμός καταχωρισμένων επιχειρήσεων

                        Αριθμός ετήσιων επιθεωρήσεων

                        Αριθμός πρόσθετων επισκέψεων βάσει κινδύνων

                        Συνολικός αριθμός επιθεωρήσεων/επισκέψεων

                        Παραγωγοί γεωργικών προϊόντων (1)

                        Μονάδες παραγωγής ζώων υδατοκαλλιέργειας

                        Μεταποιητές (2)

                        Εισαγωγείς

                        Εξαγωγείς

                        Άλλες επιχειρήσεις (3)

                        Παραγωγοί γεωργικών προϊόντων (1)

                        Μονάδες παραγωγής ζώων υδατοκαλλιέργειας

                        Μεταποιητές (2)

                        Εισαγωγείς

                        Εξαγωγείς

                        Άλλες επιχειρήσεις (3)

                        Παραγωγοί γεωργικών προϊόντων (1)

                        Μονάδες παραγωγής ζώων υδατοκαλλιέργειας

                        Μεταποιητές (2)

                        Εισαγωγείς

                        Εξαγωγείς

                        Άλλες επιχειρήσεις (3)

                        Παραγωγοί γεωργικών προϊόντων (1)

                        Μονάδες παραγωγής ζώων υδατοκαλλιέργειας

                        Μεταποιητές (2)

                        Εισαγωγείς

                        Εξαγωγείς

                        Άλλες επιχειρήσεις (3)

                        MS-BIO-01

                        MS-BIO-02

                        MS-BIO-…

                        Σύνολο

                        Κωδικός αριθμός του φορέα ή της αρχής ελέγχου ή όνομα της αρμόδιας αρχής

                        Αριθμός καταχωρισμένων επιχειρήσεων

                        Αριθμός δειγμάτων που αναλύθηκαν

                        Αριθμός δειγμάτων ενδεικτικών παράβασης του κανονισμού (ΕΚ) αριθ. 834/2007 και του κανονισμού (ΕΚ) αριθ. 1235/2008

                        Παραγωγοί γεωργικών προϊόντων (4)

                        Μονάδες παραγωγής ζώων υδατοκαλλιέργειας

                        Μεταποιητές (5)

                        Εισαγωγείς

                        Εξαγωγείς

                        Άλλες επιχειρήσεις (6)

                        Παραγωγοί γεωργικών προϊόντων (4)

                        Μονάδες παραγωγής ζώων υδατοκαλλιέργειας

                        Μεταποιητές (5)

                        Εισαγωγείς

                        Εξαγωγείς

                        Άλλες επιχειρήσεις (6)

                        Παραγωγοί γεωργικών προϊόντων (4)

                        Μονάδες παραγωγής ζώων υδατοκαλλιέργειας

                        Μεταποιητές (5)

                        Εισαγωγείς

                        Εξαγωγείς

                        Άλλες επιχειρήσεις (6)

                        MS-BIO-01

                        MS-BIO-02

                        MS-BIO-…

                        Σύνολο

                        Κωδικός αριθμός του φορέα ή της αρχής ελέγχου

                        Αριθμός καταχωρισμένων επιχειρήσεων

                        Αριθμός διαπιστωθεισών παρατυπιών ή παραβάσεων (10)

                        Αριθμός μέτρων που επιβλήθηκαν στην παρτίδα ή στον κύκλο παραγωγής (11)

                        Αριθμός μέτρων που επιβλήθηκαν στην επιχείρηση (12)

                        Παραγωγοί γεωργικών προϊόντων (7)

                        Μονάδες παραγωγής ζώων υδατοκαλλιέργειας

                        Μεταποιητές (8)

                        Εισαγωγείς

                        Εξαγωγείς

                        Άλλες επιχειρήσεις (9)

                        Παραγωγοί γεωργικών προϊόντων (7)

                        Μονάδες παραγωγής ζώων υδατοκαλλιέργειας

                        Μεταποιητές (8)

                        Εισαγωγείς

                        Εξαγωγείς

                        Άλλες επιχειρήσεις (9)

                        Παραγωγοί γεωργικών προϊόντων (7)

                        Μονάδες παραγωγής ζώων υδατοκαλλιέργειας

                        Μεταποιητές (8)

                        Εισαγωγείς

                        Εξαγωγείς

                        Άλλες επιχειρήσεις (9)

                        Παραγωγοί γεωργικών προϊόντων (7)

                        Μονάδες παραγωγής ζώων υδατοκαλλιέργειας

                        Μεταποιητές (8)

                        Εισαγωγείς

                        Εξαγωγείς

                        Άλλες επιχειρήσεις (9)

                        MS-BIO-01

                        MS-BIO-02

                        MS-BIO-…

                        Σύνολο

                  2.   Πληροφορίες για την εποπτεία και τους ελέγχους:

                        Κωδικός αριθμός του φορέα ή της αρχής ελέγχου

                        Αριθμός καταχωρισμένων επιχειρήσεων ανά φορέα ή αρχή ελέγχου

                        Αριθμός καταχωρισμένων επιχειρήσεων

                        Εξέταση εγγράφων και διοικητικός έλεγχος (16)

                        (Αριθμός ελεγχθέντων φακέλων των επιχειρήσεων)

                        Αριθμός ελέγχων επαλήθευσης (17)

                        Αριθμός αυτοψιών (18)

                        Παραγωγοί γεωργικών προϊόντων (13)

                        Μονάδες παραγωγής ζώων υδατοκαλλιέργειας

                        Μεταποιητές (14)

                        Εισαγωγείς

                        Εξαγωγείς

                        Άλλες επιχειρήσεις (15)

                        Παραγωγοί γεωργικών προϊόντων (13)

                        Μονάδες παραγωγής ζώων υδατοκαλλιέργειας

                        Μεταποιητές (14)

                        Εισαγωγείς

                        Εξαγωγείς

                        Άλλες επιχειρήσεις (15)

                        Παραγωγοί γεωργικών προϊόντων (13)

                        Μονάδες παραγωγής ζώων υδατοκαλλιέργειας

                        Μεταποιητές (14)

                        Εισαγωγείς

                        Εξαγωγείς

                        Άλλες επιχειρήσεις (15)

                        Παραγωγοί γεωργικών προϊόντων (13)

                        Μονάδες παραγωγής ζώων υδατοκαλλιέργειας

                        Μεταποιητές (14)

                        Εισαγωγείς

                        Εξαγωγείς

                        Άλλες επιχειρήσεις (15)

                        MS-BIO-01

                        MS-BIO-02

                        MS-BIO-…

                        Σύνολο

                  3.   Συμπεράσματα για το σύστημα ελέγχου της βιολογικής παραγωγής:

                        Κωδικός αριθμός του φορέα ή της αρχής ελέγχου

                        Ανάκληση της άδειας

                        Μέτρα που ελήφθησαν για να εξασφαλιστεί η αποτελεσματική λειτουργία του συστήματος ελέγχου της βιολογικής παραγωγής (επιβολή εφαρμογής μέτρων)

                        Ναι/Όχι

                        Από
                        (ημερομηνία)

                        Έως
                        (ημερομηνία)

                        MS-BIO-01

                        MS-BIO-02

                        MS-BIO-…

                  Απολογισμός της συνολικής απόδοσης του συστήματος ελέγχου της βιολογικής παραγωγής:
         »

         (1)  Στους παραγωγούς γεωργικών προϊόντων περιλαμβάνονται οι παραγωγοί γεωργικών προϊόντων μόνο, οι παραγωγοί οι οποίοι είναι επίσης μεταποιητές, οι παραγωγοί οι οποίοι είναι επίσης εισαγωγείς, άλλοι μεικτοί παραγωγοί που δεν κατατάσσονται αλλού (π.δ.κ.α.).

         (2)  Στους μεταποιητές περιλαμβάνονται μεταποιητές μόνο, μεταποιητές οι οποίοι είναι επίσης εισαγωγείς, άλλοι μεικτοί μεταποιητές που δεν κατατάσσονται αλλού (π.δ.κ.α.).

         (3)  Στους άλλους επιχειρηματίες περιλαμβάνονται οι έμποροι (χονδρικής, λιανικής), άλλοι επιχειρηματίες π.δ.κ.α.

         (4)  Στους παραγωγούς γεωργικών προϊόντων περιλαμβάνονται οι παραγωγοί γεωργικών προϊόντων μόνο, οι παραγωγοί οι οποίοι είναι επίσης μεταποιητές, οι παραγωγοί οι οποίοι είναι επίσης εισαγωγείς, άλλοι μεικτοί παραγωγοί που δεν κατατάσσονται αλλού (π.δ.κ.α.).

         (5)  Στους μεταποιητές περιλαμβάνονται μεταποιητές μόνο, μεταποιητές οι οποίοι είναι επίσης εισαγωγείς, άλλοι μεικτοί μεταποιητές που δεν κατατάσσονται αλλού (π.δ.κ.α.).

         (6)  Στους άλλους επιχειρηματίες περιλαμβάνονται οι έμποροι (χονδρικής, λιανικής), άλλοι επιχειρηματίες π.δ.κ.α.

         (7)  Στους παραγωγούς γεωργικών προϊόντων περιλαμβάνονται οι παραγωγοί γεωργικών προϊόντων μόνο, οι παραγωγοί οι οποίοι είναι επίσης μεταποιητές, οι παραγωγοί οι οποίοι είναι επίσης εισαγωγείς, άλλοι μεικτοί παραγωγοί που δεν κατατάσσονται αλλού (π.δ.κ.α.).

         (8)  Στους μεταποιητές περιλαμβάνονται μεταποιητές μόνο, μεταποιητές οι οποίοι είναι επίσης εισαγωγείς, άλλοι μεικτοί μεταποιητές που δεν κατατάσσονται αλλού (π.δ.κ.α.).

         (9)  Στους άλλους επιχειρηματίες περιλαμβάνονται οι έμποροι (χονδρικής, λιανικής), άλλοι επιχειρηματίες π.δ.κ.α.

         (10)  Αναφέρονται μόνο παρατυπίες και παραβάσεις οι οποίες θίγουν τη βιολογική ιδιότητα των προϊόντων και/ή που οδήγησαν σε επιβολή μέτρων.

         (11)  Όταν διαπιστώνεται παρατυπία όσον αφορά τη συμμόρφωση προς τις απαιτήσεις του παρόντος κανονισμού, η αρχή ή ο φορέας ελέγχου μεριμνά ώστε να μη γίνεται μνεία της βιολογικής μεθόδου παραγωγής στην επισήμανση και στη διαφήμιση για το σύνολο της παρτίδας ή του κύκλου παραγωγής που θίγονται από την παρατυπία αυτήν, εφόσον το μέτρο αυτό είναι ανάλογο με τη σημασία της παραβιασθείσας υποχρέωσης και τη φύση και τις ιδιαίτερες περιστάσεις των παράτυπων δραστηριοτήτων [όπως αναφέρεται στο άρθρο 30 παράγραφος 1 πρώτο εδάφιο του κανονισμού (ΕΚ) αριθ. 834/2007].

         (12)  Όταν διαπιστώνεται κατάφωρη παράβαση ή παράβαση με παρατεταμένο αποτέλεσμα, η αρχή ή ο φορέας ελέγχου απαγορεύει στην ενεχόμενη επιχείρηση να εμπορεύεται προϊόντα με μνεία της βιολογικής μεθόδου παραγωγής στην επισήμανση και στη διαφήμιση, για περίοδο που θα συμφωνείται με την αρμόδια αρχή του κράτους μέλους [όπως αναφέρεται στο άρθρο 30 παράγραφος 1 δεύτερο εδάφιο του κανονισμού (ΕΚ) αριθ. 834/2007].

         (13)  Στους παραγωγούς γεωργικών προϊόντων περιλαμβάνονται οι παραγωγοί γεωργικών προϊόντων μόνο, οι παραγωγοί οι οποίοι είναι επίσης μεταποιητές, οι παραγωγοί οι οποίοι είναι επίσης εισαγωγείς, άλλοι μεικτοί παραγωγοί που δεν κατατάσσονται αλλού (π.δ.κ.α.).

         (14)  Στους μεταποιητές περιλαμβάνονται μεταποιητές μόνο, μεταποιητές οι οποίοι είναι επίσης εισαγωγείς, άλλοι μεικτοί μεταποιητές που δεν κατατάσσονται αλλού (π.δ.κ.α.).

         (15)  Στους άλλους επιχειρηματίες περιλαμβάνονται οι έμποροι (χονδρικής, λιανικής), άλλοι επιχειρηματίες π.δ.κ.α.

         (16)  Εξέταση των σχετικών γενικών εγγράφων που περιγράφουν τη δομή, τη λειτουργία και τη διαχείριση ποιότητας του φορέα ελέγχου. Διοικητικός έλεγχος του φορέα ελέγχου, συμπεριλαμβανομένου του ελέγχου φακέλων επιχειρηματιών και της επαλήθευσης του χειρισμού περιπτώσεων μη συμμόρφωσης και καταγγελιών, μεταξύ άλλων της ελάχιστης συχνότητας ελέγχων, της εφαρμογής της προσέγγισης με βάση τον κίνδυνο, της πραγματοποίησης αιφνιδιαστικών επισκέψεων και επισκέψεων παρακολούθησης, της πολιτικής δειγματοληψιών και της ανταλλαγής πληροφοριών με άλλους φορείς και αρχές ελέγχου.

         (17)  Επιθεώρηση: επιθεώρηση ενός επιχειρηματία από την αρμόδια αρχή για να εξακριβωθεί η συμμόρφωση προς τις επιχειρησιακές διαδικασίες του φορέα ελέγχου και η αποτελεσματικότητα του.

         (18)  Αυτοψία: παρακολούθηση από την αρμόδια αρχή μιας επιθεώρησης από επιθεωρητή του φορέα ελέγχου.


title: Εκτελεστικός κανονισμός (ΕΕ) αριθ. 790/2014 του Συμβουλίου, της 22ας Ιουλίου 2014 , σχετικά με την εφαρμογή του άρθρου 2 παράγραφος 3 του κανονισμού (ΕΚ) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση του εκτελεστικού κανονισμού (ΕΕ) αριθ. 125/2014

text:
               23.7.2014

               EL

               Επίσημη Εφημερίδα της Ευρωπαϊκής Ένωσης

               L 217/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 790/2014 ΤΟΥ ΣΥΜΒΟΥΛΊΟΥ
   της 22ας Ιουλίου 2014
   σχετικά με την εφαρμογή του άρθρου 2 παράγραφος 3 του κανονισμού (ΕΚ) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση του εκτελεστικού κανονισμού (ΕΕ) αριθ. 125/2014
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2580/2001 του Συμβουλίου, της 27ης Δεκεμβρίου 2001, για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας (1) και ιδίως το άρθρο 2 παράγραφος 3,
   Εκτιμώντας τα ακόλουθα:

               (1)

               Στις 10 Φεβρουαρίου 2014, το Συμβούλιο εξέδωσε τον εκτελεστικό κανονισμό (ΕΕ) αριθ. 125/2014 (2) σχετικά με την εφαρμογή του άρθρου 2 παράγραφος 3 του κανονισμού (ΕΚ) αριθ. 2580/2001, ο οποίος καταρτίζει ενημερωμένο κατάλογο προσώπων, ομάδων και οντοτήτων έναντι των οποίων ισχύει ο κανονισμός (ΕΚ) αριθ. 2580/2001 («κατάλογος»).

               (2)

               Το Συμβούλιο γνωστοποίησε σε όλα τα πρόσωπα, ομάδες και οντότητες για τις οποίες αυτό ήταν πρακτικώς εφικτό το σκεπτικό βάσει του οποίου περιελήφθησαν στον κατάλογο.

               (3)

               Με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης, το Συμβούλιο ενημέρωσε τα πρόσωπα, ομάδες και οντότητες του καταλόγου ότι αποφάσισε να τα διατηρήσει στον κατάλογο. Το Συμβούλιο πληροφόρησε επίσης τα σχετικά πρόσωπα, ομάδες και οντότητες ότι έχουν τη δυνατότητα να ζητήσουν το σκεπτικό του Συμβουλίου, βάσει του οποίου περιελήφθησαν στον κατάλογο, εκτός εάν το σκεπτικό τούς έχει ήδη ανακοινωθεί.

               (4)

               Το Συμβούλιο προέβη σε επανεξέταση του καταλόγου, όπως απαιτείται από το άρθρο 2 παράγραφος 3 του κανονισμού (ΕΚ) αριθ. 2580/2001. Εν προκειμένω, το Συμβούλιο έλαβε υπόψη του τις παρατηρήσεις που του υπέβαλαν οι ενδιαφερόμενοι.

               (5)

               Το Συμβούλιο καθόρισε ότι δεν συντρέχει πλέον λόγος να διατηρηθεί ένα πρόσωπο στον κατάλογο.

               (6)

               Το Συμβούλιο κατέληξε στο συμπέρασμα ότι τα πρόσωπα, ομάδες και οντότητες που κατονομάζονται στο παράρτημα του παρόντος κανονισμού ενέχονται σε τρομοκρατικές ενέργειες κατά την έννοια του άρθρου 1 παράγραφοι 2 και 3 της κοινής θέσης 2001/931/ΚΕΠΠΑ του Συμβουλίου (3), ότι έχει ληφθεί έναντι αυτών απόφαση αρμόδιας αρχής κατά την έννοια του άρθρου 1 παράγραφος 4 της εν λόγω κοινής θέσης και ότι θα πρέπει να εξακολουθήσουν να υπόκεινται στα ειδικά περιοριστικά μέτρα που προβλέπει ο κανονισμός (ΕΚ) αριθ. 2580/2001.

               (7)

               Ο κατάλογος θα πρέπει να ενημερωθεί αναλόγως και ο εκτελεστικός κανονισμός (ΕΕ) αριθ. 125/2014 θα πρέπει να καταργηθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατάλογος του άρθρου 2 παράγραφος 3 του κανονισμού (ΕΚ) αριθ. 2580/2001 καθορίζεται στο παράρτημα του παρόντος κανονισμού.
   Άρθρο 2
   Ο εκτελεστικός κανονισμός (ΕΕ) αριθ. 125/2014 καταργείται.
   Άρθρο 3
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.
      Βρυξέλλες, 22 Ιουλίου 2014.

            Για το Συμβούλιο

            H Πρόεδρος

         C. ASHTON

      (1)  ΕΕ L 344 της 28.12.2001, σ. 70.

      (2)  Εκτελεστικός κανονισμός (ΕΕ) αριθ. 125/2014 του Συμβουλίου, της 10ης Φεβρουαρίου 2014, σχετικά με την εφαρμογή του άρθρου 2 παράγραφος 3 του κανονισμού (ΕΚ) αριθ. 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση του εκτελεστικού κανονισμού (ΕΕ) αριθ. 714/2013 (ΕΕ L 40 της 11.2.2014, σ. 9).

      (3)  Κοινή θέση 2001/931/ΚΕΠΠΑ του Συμβουλίου, της 27ης Δεκεμβρίου 2001, για την εφαρμογή ειδικών μέτρων για την καταπολέμηση της τρομοκρατίας (ΕΕ L 344 της 28.12.2001, σ. 93).

      ΠΑΡΑΡΤΗΜΑ
      Κατάλογος των αναφερομένων στο άρθρο 1 προσώπων, ομάδων και οντοτήτων
      I.   ΠΡΟΣΩΠΑ

                  1.

                  ABDOLLAHI Hamed (άλλως ως Mustafa Abdullahi), γεννήθηκε στις 11 Αυγούστου 1960 στο Ιράν. Αριθ. διαβατηρίου: D9004878.

                  2.

                  AL-NASSER, Abdelkarim Hussein Mohamed, γεννήθηκε στο Al Ihsa (Σαουδική Αραβία), υπήκοος Σαουδικής Αραβίας.

                  3.

                  AL YACOUB, Ibrahim Salih Mohammed, γεννήθηκε στις 16.10.1966 στο Tarut (Σαουδική Αραβία), υπήκοος Σαουδικής Αραβίας.

                  4.

                  ARBABSIAR Manssor (άλλως Mansour Arbabsiar), γεννήθηκε στις 6 ή 15 Μαρτίου 1955 στο Ιράν. Ιρανός και Αμερικανός υπήκοος. Αριθ. διαβατηρίου: C2002515 (Ιράν), αριθ. διαβατηρίου: 477845448 (ΗΠΑ). Αριθ. δελτίου ταυτότητας: 07442833, ημερ. λήξης 15 Μαρτίου 2016 (αμερικανικό δίπλωμα οδήγησης).

                  5.

                  BOUYERI, Mohammed (άλλως Abu ZUBAIR ή SOBIAR ή Abu ZOUBAIR), γεννήθηκε στις 8.3.1978 στο Άμστερνταμ (Κάτω Χώρες)· μέλος της «Hofstadgroep».

                  6.

                  IZZ-AL-DIN, Hasan (άλλως GARBAYA, Ahmed ή SA-ID ή SALWWAN, Samir), Λίβανος, γεννήθηκε το 1963 στον Λίβανο, υπήκοος Λιβάνου.

                  7.

                  MOHAMMED, Khalid Shaikh (άλλως ALI, Salem ή BIN KHALID, Fahd Bin Abdallah ή HENIN, Ashraf Refaat Nabith ή WADOOD, Khalid Abdul), γεννήθηκε στις 14.4.1965 ή στις 1.3.1964 στο Πακιστάν, αριθ. διαβατηρίου 488555.

                  8.

                  SHAHLAI Abdul Reza (άλλως Abdol Reza Shala'i ή Abd-al Reza Shalai ή Abdorreza Shahlai ή Abdolreza Shahla'i ή Abdul-Reza Shahlaee ή Hajj Yusef ή Haji Yusif ή Hajji Yasir ή Hajji Yusif ή Yusuf Abu-al-Karkh), γεννήθηκε γύρω στο 1957 στο Ιράν. Διευθύνσεις: 1) Kermanshah, Ιράν, 2) Στρατιωτική βάση Mehran, επαρχία Ilam, Ιράν.

                  9.

                  SHAKURI Ali Gholam, γεννήθηκε γύρω στο 1965 στην Τεχεράνη του Ιράν.

                  10.

                  SOLEIMANI Qasem (άλλως Ghasem Soleymani,ή Qasmi Sulayman, ή Qasem Soleymani, ή Qasem Solaimani, ή Qasem Salimani, ή Qasem Solemani, ή Qasem Sulaimani, ή Qasem Sulemani), γεννήθηκε στις 11 Μαρτίου 1957 στο Ιράν. Ιρανός υπήκοος. Αριθ. διαβατηρίου: 008827 (διπλωματικό διαβατήριο του Ιράν), εκδόθηκε το 1999. Βαθμός: υποστράτηγος.

            II.   ΟΜΑΔΕΣ ΚΑΙ ΟΝΤΟΤΗΤΕΣ

                  1.

                  «Οργάνωση Abu Nidal» — «ANO» (άλλως «Επαναστατικό Συμβούλιο Φατάχ» ή «Αραβικές Επαναστατικές Ταξιαρχίες» ή «Μαύρος Σεπτέμβρης» ή «Επαναστατική Οργάνωση Σοσιαλιστών Μουσουλμάνων»).

                  2.

                  «Ταξιαρχία Μαρτύρων του Al-Aqsa».

                  3.

                  «Al-Aqsa eV».

                  4.

                  «Al-Takfir» και «al-Hijra».

                  5.

                  «Babbar Khalsa».

                  6.

                  «Κομμουνιστικό Κόμμα Φιλιππίνων», όπου συμπεριλαμβάνεται ο «Νέος Λαϊκός Στρατός» (NPA) των Φιλιππίνων.

                  7.

                  «Gama'a al-Islamiyya» (άλλως «Al-Gama'a al-Islamiyya») («Ισλαμική Ομάδα» — «IG»).

                  8.

                  «İslami Büyük Doğu Akıncılar Cephesi» («Μέγα Ισλαμικό Μέτωπο των Πολεμιστών της Ανατολής»), «IBDA-C».

                  9.

                  «Χαμάς» (συμπεριλαμβανομένης της οργάνωσης «Hamas-Izz al-Din al-Qassem»).

                  10.

                  «Στρατιωτική πτέρυγα της Χεμπολλάχ» (αγγλικά «Hizballah Military Wing» ή «Hezbollah Military Wing» ή «Hizbullah Military Wing» ή «Hizbollah Military Wing» ή «Hezballah Military Wing» ή «Hisbollah Military Wing» ή «Hizbu'llah Military Wing» ή «Hizb Allah Military Wing»), γνωστή και ως «Συμβούλιο Τζιχάντ» (αγγλ. «Jihad Council») (και όλες οι μονάδες που υπάγονται σε αυτήν, συμπεριλαμβανομένου του Οργανισμού Εξωτερικής Ασφαλείας)

                  11.

                  «Χιζμπούλ Μουτζαχεντίν» — «ΗΜ».

                  12.

                  «Hofstadgroep».

                  13.

                  «Ίδρυμα Αρωγής και Ανάπτυξης Αγίων Τόπων» («Holy Land Foundation for Relief and Development»).

                  14.

                  «Διεθνής Ομοσπονδία Νεολαίας Σιχ» («International Sikh Youth Federation»), «ISYF».

                  15.

                  «Khalistan Zindabad Force» —«KZF».

                  16.

                  «Εργατικό Κόμμα του Κουρδιστάν» («PKK») (άλλως «KADEK» ή «KONGRA-GEL»).

                  17.

                  «Απελευθερωτικοί Τίγρεις του Ταμίλ Ιλάμ» («Liberation Tigers of Tamil Eelam»), LTTE.

                  18.

                  «Εθνικός Απελευθερωτικός Στρατός» («Ejército de Liberación Nacional»).

                  19.

                  «Παλαιστινιακή Ισλαμική Τζιχάντ» («Palestinian Islamic Jihad») — «PIJ».

                  20.

                  «Λαϊκό Μέτωπο για την Απελευθέρωση της Παλαιστίνης» («Popular Front for the Liberation of Palestine») — «PFLP».

                  21.

                  «Λαϊκό Μέτωπο για την Απελευθέρωση της Παλαιστίνης — Γενική Διοίκηση» («Popular Front for the Liberation of Palestine-General Command», άλλως «PFLP-General Command»).

                  22.

                  «Επαναστατικές Ένοπλες Δυνάμεις της Κολομβίας» (Fuerzas armadas revolucionarias de Colombia), «FARC».

                  23.

                  «Devrimci Halk Kurtuluș Partisi-Cephesi» («Επαναστατικός Λαϊκός Απελευθερωτικός Στρατός/Μέτωπο» («DHKP/C») (άλλως «Devrimci Sol» (Επαναστατική Αριστερά), «Dev Sol»).

                  24.

                  «Φωτεινό Μονοπάτι» («Sendero Luminoso») «SL».

                  25.

                  «TAK» — «Teyrbazen Azadiya Kurdistan», άλλως «Γεράκια της Λευτεριάς του Κουρδιστάν».


title: Εκτελεστικός κανονισμός (ΕΕ) 2017/1414 της Επιτροπής, της 3ης Αυγούστου 2017, για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά τις καταχωρίσεις για την πρώην Γιουγκοσλαβική Δημοκρατία της Μακεδονίας, τις Ηνωμένες Πολιτείες της Αμερικής, τη Νότια Αφρική και τη Ζιμπάμπουε στον κατάλογο τρίτων χωρών, εδαφών, ζωνών ή διαμερισμάτων από όπου επιτρέπεται να εισαχθούν ή να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών (Κείμενο που παρουσιάζει ενδιαφέρον για τον ΕΟΧ )

text:
               4.8.2017

               EL

               Επίσημη Εφημερίδα της Ευρωπαϊκής Ένωσης

               L 203/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1414 ΤΗΣ ΕΠΙΤΡΟΠΉΣ
   της 3ης Αυγούστου 2017
   για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά τις καταχωρίσεις για την πρώην Γιουγκοσλαβική Δημοκρατία της Μακεδονίας, τις Ηνωμένες Πολιτείες της Αμερικής, τη Νότια Αφρική και τη Ζιμπάμπουε στον κατάλογο τρίτων χωρών, εδαφών, ζωνών ή διαμερισμάτων από όπου επιτρέπεται να εισαχθούν ή να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 παράγραφος 1 πρώτο εδάφιο, το άρθρο 8 παράγραφος 4 και το άρθρο 9 παράγραφος 4 στοιχείο γ),
   Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (2), και ιδίως το άρθρο 23 παράγραφος 1, το άρθρο 24 παράγραφος 2 και το άρθρο 25 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 798/2008 της Επιτροπής (3) καθορίζει τις απαιτήσεις κτηνιατρικής πιστοποίησης για τις εισαγωγές στην Ένωση και τη διαμετακόμιση μέσω της Ένωσης, συμπεριλαμβανομένης της αποθήκευσης κατά τη διαμετακόμιση, πουλερικών και προϊόντων πουλερικών («τα βασικά προϊόντα»). Προβλέπει ότι επιτρέπεται να εισάγονται στην Ένωση ή να διαμετακομίζονται μέσω αυτής τα εν λόγω προϊόντα μόνο από τις τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα στο μέρος 1 του παραρτήματος I.

               (2)

               Ο κανονισμός (ΕΚ) αριθ. 798/2008 καθορίζει επίσης τους όρους βάσει των οποίων αποφασίζεται αν μια τρίτη χώρα, ένα έδαφος, μια ζώνη ή ένα διαμέρισμα πρέπει ή δεν πρέπει να θεωρούνται απαλλαγμένα από την υψηλής παθογονικότητας γρίπη των πτηνών (HPAI).

               (3)

               Η πρώην Γιουγκοσλαβική Δημοκρατία της Μακεδονίας αναφέρεται στο μέρος 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπεται να εισάγονται στην Ένωση ή να διαμετακομίζονται μέσω της Ένωσης ορισμένα προϊόντα πουλερικών, από ολόκληρο το έδαφός της.

               (4)

               Στις 28 Ιανουαρίου 2017 η πρώην Γιουγκοσλαβική Δημοκρατία της Μακεδονίας επιβεβαίωσε την παρουσία HPAI του υποτύπου H5N8 σε πτηνοτροφική εκμετάλλευση που βρίσκεται στο έδαφός της. Λόγω της επιβεβαιωμένης εστίας της HPAI, το έδαφος της πρώην Γιουγκοσλαβικής Δημοκρατίας της Μακεδονίας δεν μπορούσε πλέον να θεωρείται απαλλαγμένο από την εν λόγω νόσο και οι κτηνιατρικές αρχές της πρώην Γιουγκοσλαβικής Δημοκρατίας της Μακεδονίας δεν ήταν πλέον σε θέση να πιστοποιούν αποστολές κρέατος πουλερικών για ανθρώπινη κατανάλωση προς εισαγωγή στην Ένωση ή διαμετακόμιση μέσω της Ένωσης. Είναι σκόπιμο, ως εκ τούτου, να αναφέρεται στο μέρος 1 του παραρτήματος I του κανονισμού (ΕΚ) αριθ. 798/2008 η ημερομηνία από την οποία η εν λόγω τρίτη χώρα δεν θα μπορούσε πλέον να θεωρείται απαλλαγμένη από τον ιό HPAI.

               (5)

               Κατόπιν της εκδήλωσης εστίας HPAI τον Ιανουάριο του 2017, η πρώην Γιουγκοσλαβική Δημοκρατία της Μακεδονίας έχει εφαρμόσει πολιτική εξολόθρευσης των πτηνών για τον έλεγχο και τον περιορισμό της εξάπλωσης της νόσου. Η πρώην Γιουγκοσλαβική Δημοκρατία της Μακεδονίας υπέβαλε επικαιροποιημένες πληροφορίες για την επιδημιολογική κατάσταση στο έδαφός της και για τα μέτρα που έλαβε προκειμένου να αποτρέψει την περαιτέρω εξάπλωση του ιού HPAI, μέτρα τα οποία έχουν πλέον αξιολογηθεί από την Επιτροπή. Επιπλέον, η πρώην Γιουγκοσλαβική Δημοκρατία της Μακεδονίας ανέφερε ότι ολοκληρώθηκαν τα μέτρα καθαρισμού και απολύμανσης μετά την πολιτική εξολόθρευσης στη μονάδα εκμετάλλευσης πουλερικών όπου ανιχνεύθηκε η εστία HPAI τον Ιανουάριο του 2017.

               (6)

               Με βάση την αξιολόγηση των πληροφοριών που παρασχέθηκαν από την πρώην Γιουγκοσλαβική Δημοκρατία της Μακεδονίας, είναι επίσης σκόπιμο να αναφερθεί στο μέρος 1 του παραρτήματος I του κανονισμού (ΕΚ) αριθ. 798/2008 η ημερομηνία από την οποία η εν λόγω τρίτη χώρα μπορεί εκ νέου, σύμφωνα με το άρθρο 9 του κανονισμού (ΕΚ) αριθ. 798/2008, να θεωρηθεί απαλλαγμένη από τον ΗΡΑΙ και να επιτραπούν εκ νέου οι εισαγωγές στην Ένωση καθώς και η διαμετακόμιση μέσω της Ένωσης ορισμένων προϊόντων πουλερικών που προέρχονται από την εν λόγω τρίτη χώρα.

               (7)

               Ως εκ τούτου, η καταχώριση για την πρώην Γιουγκοσλαβική Δημοκρατία της Μακεδονίας στον κατάλογο του μέρους 1 του παραρτήματος I του κανονισμού (ΕΚ) αριθ. 798/2008 θα πρέπει να τροποποιηθεί για να ληφθεί υπόψη η πρόσφατη επιδημιολογική κατάσταση στην εν λόγω τρίτη χώρα.

               (8)

               Οι Ηνωμένες Πολιτείες απαριθμούνται στο μέρος 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπονται η εισαγωγή στην Ένωση και η διαμετακόμιση μέσω της Ένωσης των προϊόντων από ορισμένα μέρη της επικράτειάς της ανάλογα με την παρουσία εστίας HPAI. Η εν λόγω περιφερειοποίηση παρατίθεται στο μέρος 1 του παραρτήματος I του κανονισμού (ΕΚ) αριθ. 798/2008, όπως τροποποιήθηκε με τον εκτελεστικό κανονισμό (ΕΕ) 2017/481 της Επιτροπής (4), ύστερα από την εμφάνιση εστίας HPAI του υποτύπου H7N9 σε πτηνοτροφική εκμετάλλευση στην πολιτεία του Tennesseee στις 4 Μαρτίου 2017.

               (9)

               Στις 15 Μαρτίου 2017 οι Ηνωμένες Πολιτείες επιβεβαίωσαν την παρουσία HPAI του υποτύπου H7N9 σε μια άλλη εκμετάλλευση στην πολιτεία του Tennessee. Η εστία εκείνη βρισκόταν σε περιοχή που είχε ήδη υπαχθεί σε περιφερειοποίηση, λόγω προηγούμενων κρουσμάτων της 4ης Μαρτίου 2017 και η περιοχή αυτή καλύπτεται δεόντως από τις τροποποιήσεις που πραγματοποιήθηκαν στο μέρος 1 του παραρτήματος I του κανονισμού (ΕΚ) αριθ. 798/2008 με τον εκτελεστικό κανονισμό (ΕΕ) 2017/481. Ως εκ τούτου, δεν χρειάζεται περαιτέρω περιφερειοποίηση της τρίτης χώρας όσον αφορά αυτήν την τελευταία εκδήλωση επιδημίας.

               (10)

               Η συμφωνία που έχει συναφθεί μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων («η συμφωνία») (5), όπως εγκρίθηκε με την απόφαση 98/258/ΕΚ του Συμβουλίου (6), προβλέπει την ταχεία αμοιβαία αναγνώριση των μέτρων περιφερειακής διαίρεσης σε περίπτωση εκδήλωσης εστιών μιας νόσου στην Ένωση ή στις Ηνωμένες Πολιτείες.

               (11)

               Ύστερα από την εκδήλωση εστιών HPAI τον Μάρτιο του 2017, οι Ηνωμένες Πολιτείες έχουν εφαρμόσει πολιτική εξολόθρευσης των πτηνών για τον έλεγχο και τον περιορισμό της εξάπλωσης της νόσου. Οι κτηνιατρικές αρχές των Ηνωμένων Πολιτειών εξακολουθούν να αναστέλλουν την έκδοση κτηνιατρικών πιστοποιητικών για αποστολές βασικών προϊόντων που προορίζονται για εξαγωγή στην Ένωση ή για διαμετακόμιση μέσω της Ένωσης από τις πληγείσες κομητείες των πολιτειών Tenessee και Alabama, οι οποίες είχαν υπαχθεί σε κτηνιατρικούς περιορισμούς λόγω της παρουσίας της εν λόγω νόσου, και υπόκεινται σε μέτρα περιφερειοποίησης της Ένωσης σύμφωνα με τον κανονισμό (ΕΚ) αριθ. 798/2008.

               (12)

               Από τα μέσα Μαρτίου του 2017 δεν έχουν εντοπιστεί περαιτέρω εστίες HPAI στις Ηνωμένες Πολιτείες. Οι Ηνωμένες Πολιτείες υπέβαλαν επικαιροποιημένες πληροφορίες σχετικά με την επιδημιολογική κατάσταση στο έδαφός τους και με τα μέτρα που έλαβαν για να αποτρέψουν την περαιτέρω εξάπλωση του ιού HPAI, μέτρα που έχουν πλέον αξιολογηθεί από την Επιτροπή. Επιπλέον, οι Ηνωμένες Πολιτείες ανέφεραν την ολοκλήρωση των εργασιών καθαρισμού και απολύμανσης μετά την πολιτική εξολόθρευσης στις εκμεταλλεύσεις της πολιτείας Tennessee, όπου εντοπίστηκαν εστίες HPAI τον Μάρτιο του 2017.

               (13)

               Με βάση την αξιολόγηση των πληροφοριών που παρασχέθηκαν από τις Ηνωμένες Πολιτείες, καθώς και τις δεσμεύσεις που καθορίζονται στη συμφωνία και τις εγγυήσεις που παρέχονται από τις Ηνωμένες Πολιτείες, είναι σκόπιμο να αναφερθεί η ημερομηνία από την οποία οι πληγείσες κομητείες του Tennessee και της Alabama που είχαν υπαχθεί σε κτηνιατρικούς περιορισμούς σε σχέση με την εκδήλωση εστιών της νόσου HPAI τον Μάρτιο του 2017, δύνανται εκ νέου, σύμφωνα με το άρθρο 9 του κανονισμού (ΕΚ) αριθ. 798/2008, να θεωρηθούν απαλλαγμένες από τον ΗΡΑΙ και να επιτραπούν και πάλι οι εισαγωγές στην Ένωση και η διαμετακόμιση μέσω της Ένωσης ορισμένων βασικών προϊόντων πουλερικών που προέρχονται από τις εν λόγω περιοχές.

               (14)

               Η καταχώριση για τις Ηνωμένες Πολιτείες στον κατάλογο του μέρους 1 του παραρτήματος I του κανονισμού (ΕΚ) αριθ. 798/2008 θα πρέπει να τροποποιηθεί, προκειμένου να ληφθεί υπόψη η τρέχουσα επιδημιολογική κατάσταση στην εν λόγω τρίτη χώρα.

               (15)

               Η Νότια Αφρική περιλαμβάνεται στον κατάλογο του μέρους 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπονται η εισαγωγή στην Ένωση και η διαμετακόμιση μέσω της Ένωσης ορισμένων βασικών προϊόντων πουλερικών από ολόκληρο το έδαφός της. Ειδικότερα, οι εισαγωγές στην Ένωση και η διαμετακόμιση μέσω της Ένωσης κρέατος εκτρεφόμενων στρουθιονιδών για ανθρώπινη κατανάλωση (RAT) επιτρέπεται στο πλαίσιο ειδικής προϋπόθεσης «H», όπως ορίζεται στο μέρος 2 του παραρτήματος I του κανονισμού (ΕΚ) αριθ. 798/2008, το οποίο προβλέπει ότι, υπό ορισμένες συνθήκες, σε περίπτωση εκδήλωσης εστίας HPAI, οι εισαγωγές αυτού του κρέατος είναι δυνατόν να εξακολουθούν να επιτρέπονται, εάν παράγεται από στρουθιονίδες που προέρχονται από καταχωρισμένη κλειστή εκμετάλλευση στρουθιονίδων απαλλαγμένη από την ΗΡΑΙ.

               (16)

               Στις 22 Ιουνίου 2017 η Νότια Αφρική επιβεβαίωσε την παρουσία HPAI του υποτύπου H5N8 σε πτηνοτροφική εκμετάλλευση που βρίσκεται στο έδαφός της. Λόγω της επιβεβαιωμένης εστίας HPAI, το έδαφος της Νότιας Αφρικής δεν μπορεί να θεωρείται πλέον απαλλαγμένο από την εν λόγω νόσο και, ως εκ τούτου, οι κτηνιατρικές αρχές της Νότιας Αφρικής δεν μπορούν να πιστοποιούν αποστολές κρέατος εκτρεφομένων στρουθιονίδων για εισαγωγή στην Ένωση ή διαμετακόμιση μέσω της Ένωσης, εκτός εάν παράγεται από στρουθιονίδες που προέρχονται από καταχωρισμένη κλειστή εκμετάλλευση στρουθιονίδων απαλλαγμένη από την ΗΡΑΙ σύμφωνα με την ειδική προϋπόθεση «H».

               (17)

               Οι κτηνιατρικές αρχές της Νότιας Αφρικής υπέβαλαν τις προκαταρκτικές πληροφορίες σχετικά με την εκδήλωση εστίας HPAI και επιβεβαίωσαν ότι ανέστειλαν αμέσως την έκδοση κτηνιατρικών πιστοποιητικών για φορτία κρέατος εκτρεφόμενων στρουθιονίδων για ανθρώπινη κατανάλωση, τα οποία προορίζονται για εισαγωγή στην Ένωση ή για διαμετακόμιση μέσω της Ένωσης.

               (18)

               Συνεπώς, η καταχώριση για τη Νότια Αφρική στον κατάλογο του μέρους 1 του παραρτήματος I του κανονισμού (ΕΚ) αριθ. 798/2008 θα πρέπει να τροποποιηθεί για να ληφθεί υπόψη η τρέχουσα επιδημιολογική κατάσταση στην εν λόγω τρίτη χώρα.

               (19)

               Η Ζιμπάμπουε αναφέρεται στο μέρος 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπονται, από ολόκληρο το έδαφός της, οι εισαγωγές στην Ένωση και η διαμετακόμιση μέσω αυτής βασικών προϊόντων πουλερικών.

               (20)

               Την 1η Ιουνίου 2017 η Ζιμπάμπουε, επιβεβαίωσε την παρουσία HPAI του υποτύπου H5N8 σε πτηνοτροφική εκμετάλλευση που βρίσκεται στο έδαφός της. Λόγω της επιβεβαιωμένης εστίας της HPAI, το έδαφος της Ζιμπάμπουε δεν μπορεί να θεωρείται πλέον απαλλαγμένο από την εν λόγω νόσο και, ως εκ τούτου, οι κτηνιατρικές αρχές της Ζιμπάμπουε δεν δύνανται πλέον να πιστοποιούν αποστολές κρέατος εκτρεφομένων στρουθιονίδων για ανθρώπινη κατανάλωση για εισαγωγή στην Ένωση ή για διαμετακόμιση μέσω της Ένωσης.

               (21)

               Συνεπώς, η καταχώριση για τη Ζιμπάμπουε στον κατάλογο του μέρους 1 του παραρτήματος I του κανονισμού (ΕΚ) αριθ. 798/2008 θα πρέπει να τροποποιηθεί για να ληφθεί υπόψη η τρέχουσα επιδημιολογική κατάσταση στην εν λόγω τρίτη χώρα.

               (22)

               Κατά συνέπεια, το παράρτημα I του κανονισμού (ΕΚ) αριθ. 798/2008 θα πρέπει να τροποποιηθεί αναλόγως.

               (23)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το μέρος 1 του παραρτήματος I του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Αυγούστου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 18 της 23.1.2003, σ. 11.

      (2)  ΕΕ L 343 της 22.12.2009, σ. 74.

      (3)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).

      (4)  Εκτελεστικός κανονισμός (ΕΕ) 2017/481 της Επιτροπής, της 20ής Μαρτίου 2017, για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση των Ηνωμένων Πολιτειών στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν ή να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών (ΕΕ L 75 της 21.3.2017, σ. 15).

      (5)  ΕΕ L 118 της 21.4.1998, σ. 3.

      (6)  Απόφαση 98/258/ΕΚ του Συμβουλίου, της 16 Μαρτίου 1998, για τη σύναψη της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων (ΕΕ L 118 της 21.4.1998, σ. 1).

      ΠΑΡΑΡΤΗΜΑ
      Το μέρος 1 του παραρτήματος I του κανονισμού (ΕΚ) αριθ. 798/2008 τροποποιείται ως εξής:

                  1)

                  Η καταχώριση για την πρώην Γιουγκοσλαβική Δημοκρατία της Μακεδονίας αντικαθίσταται από το ακόλουθο κείμενο:

                              Κωδικός ISO και ονομασία της τρίτης χώρας ή του εδάφους

                              Κωδικός της τρίτης χώρας, εδάφους, ζώνης ή διαμερίσματος

                              Περιγραφή τρίτης χώρας, εδάφους, ζώνης ή διαμερίσματος

                              Κτηνιατρικό πιστοποιητικό

                              Ειδικοί όροι

                              Ειδικοί όροι

                              Καθεστώς επιτήρησης της γρίπης των πτηνών

                              Καθεστώς εμβολιασμού κατά της γρίπης των πτηνών

                              Καθεστώς ελέγχου της σαλμονέλας (6)

                              Υπόδειγμα/-τα

                              Συμπληρωματικές εγγυήσεις

                              Ημερομηνία λήξης (1)

                              Ημερομηνία έναρξης (2)

                              1

                              2

                              3

                              4

                              5

                              6

                              6A

                              6B

                              7

                              8

                              9

                              «MK — πρώην Γιουγκοσλαβική Δημοκρατία της Μακεδονίας

                              MK-0 (4)

                              Ολόκληρη η χώρα

                              POU

                              28.1.2017

                              1.5.2017

                              E, EP»

                  2)

                  Η καταχώριση για τις Ηνωμένες Πολιτείες της Αμερικής σχετικά με την πολιτεία του Tennessee US-2.23 και την πολιτεία της Alabama US-2.24 αντικαθίσταται με το ακόλουθο κείμενο:

                              Κωδικός ISO και ονομασία της τρίτης χώρας ή του εδάφους

                              Κωδικός της τρίτης χώρας, εδάφους, ζώνης ή διαμερίσματος

                              Περιγραφή τρίτης χώρας, εδάφους, ζώνης ή διαμερίσματος

                              Κτηνιατρικό πιστοποιητικό

                              Ειδικοί όροι

                              Ειδικοί όροι

                              Καθεστώς επιτήρησης της γρίπης των πτηνών

                              Καθεστώς εμβολιασμού κατά της γρίπης των πτηνών

                              Καθεστώς ελέγχου της σαλμονέλας (6)

                              Υπόδειγμα/-τα

                              Συμπληρωματικές εγγυήσεις

                              Ημερομηνία λήξης (1)

                              Ημερομηνία έναρξης (2)

                              1

                              2

                              3

                              4

                              5

                              6

                              6A

                              6B

                              7

                              8

                              9

                              «US — Ηνωμένες Πολιτείες της Αμερικής

                              US-2.23

                              Πολιτεία του Tennessee:

                                          Κομητεία Lincoln

                                          Κομητεία Franklin

                                          Κομητεία Moore

                              WGM

                              VIII

                              P2

                              4.3.2017

                              11.8.2017

                              POU, RAT

                              N
                              P2

                              BPR, BPP, DOC, DOR, HEP, HER, SRP, SRA, LT20

                              A

                              S3, ST1

                              US-2.24

                              Πολιτεία της Alabama:

                                          Κομητεία Madison

                                          Κομητεία Jackson

                              WGM

                              VIII

                              P2

                              4.3.2017

                              11.8.2017

                              POU, RAT

                              N
                              P2

                              BPR, BPP, DOC, DOR, HEP, HER, SRP, SRA, LT20

                              A

                              S3, ST1»

                  3)

                  Οι καταχωρίσεις για τη Νότια Αφρική και Ζιμπάμπουε αντικαθίστανται από το ακόλουθο κείμενο:

                              Κωδικός ISO και ονομασία της τρίτης χώρας ή εδάφους

                              Κωδικός της τρίτης χώρας, εδάφους, ζώνης ή διαμερίσματος

                              Περιγραφή της τρίτης χώρας, εδάφους, ζώνης ή διαμερίσματος

                              Κτηνιατρικό πιστοποιητικό

                              Ειδικοί όροι

                              Ειδικοί όροι

                              Καθεστώς επιτήρησης της γρίπης των πτηνών

                              Καθεστώς εμβολιασμού κατά της γρίπης των πτηνών

                              Καθεστώς ελέγχου της σαλμονέλας (6)

                              Υπόδειγμα/-τα

                              Συμπληρωματικές εγγυήσεις

                              Ημερομηνία λήξης (1)

                              Ημερομηνία έναρξης (2)

                              1

                              2

                              3

                              4

                              5

                              6

                              6A

                              6B

                              7

                              8

                              9

                              «ZA — Νότια Αφρική

                              ZA-0

                              Ολόκληρη η χώρα

                              SPF

                              EP, E

                              S4

                              BPR

                              I

                              P2

                              9.4.2011

                              A

                              DOR

                              II

                              HER

                              III

                              RAT

                              VII

                              H, P2

                              22.6.2017

                              ZW — Ζιμπάμπουε

                              ZW-0

                              Ολόκληρη η χώρα

                              RAT

                              VII

                              P2

                              1.6.2017

                              EP, E

                              S4»


title: Εκτελεστικός κανονισμός (ΕΕ) αριθ. 160/2012 της Επιτροπής, της 23ης Φεβρουαρίου 2012 , σχετικά με τον εκ των προτέρων καθορισμό, για το 2012, του ποσού της ενίσχυσης για την ιδιωτική αποθεματοποίηση βουτύρου

text:
               24.2.2012

               EL

               Επίσημη Εφημερίδα της Ευρωπαϊκής Ένωσης

               L 52/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 160/2012 ΤΗΣ ΕΠΙΤΡΟΠΉΣ
   της 23ης Φεβρουαρίου 2012
   σχετικά με τον εκ των προτέρων καθορισμό, για το 2012, του ποσού της ενίσχυσης για την ιδιωτική αποθεματοποίηση βουτύρου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχεία α) και δ), σε συνδυασμό με το άρθρο 4,
   Εκτιμώντας τα ακόλουθα:

               (1)

               Το άρθρο 28 του κανονισμού (ΕΚ) αριθ. 1234/2007 προβλέπει τη χορήγηση ενισχύσεων για την ιδιωτική αποθεματοποίηση βουτύρου.

               (2)

               Η εξέλιξη των τιμών και των αποθεμάτων βουτύρου καταδεικνύει ανισορροπία της αγοράς η οποία μπορεί να εξαλειφθεί ή να περιοριστεί μέσω της εποχικής αποθεματοποίησης. Λαμβανομένης υπόψη της υφιστάμενης κατάστασης της αγοράς, κρίνεται σκόπιμο να χορηγηθεί ενίσχυση για την ιδιωτική αποθεματοποίηση βουτύρου από την 1η Μαρτίου 2012.

               (3)

               Ο κανονισμός (ΕΚ) αριθ. 826/2008 της Επιτροπής, της 20ής Αυγούστου 2008, σχετικά με τη θέσπιση κοινών κανόνων για τη χορήγηση κοινοτικής ενίσχυσης στην ιδιωτική αποθεματοποίηση ορισμένων γεωργικών προϊόντων (2) θέσπισε κοινούς κανόνες εφαρμογής για το καθεστώς ενίσχυσης στην ιδιωτική αποθεματοποίηση.

               (4)

               Σύμφωνα με το άρθρο 6 του κανονισμού (ΕΚ) αριθ. 826/2008, η ενίσχυση που καθορίζεται εκ των προτέρων πρέπει να χορηγείται σύμφωνα με τους λεπτομερείς κανόνες και τους όρους που προβλέπονται στο κεφάλαιο III του εν λόγω κανονισμού.

               (5)

               Σύμφωνα με το άρθρο 29 του κανονισμού (ΕΚ) αριθ. 1234/2007, η ενίσχυση καθορίζεται με βάση τις δαπάνες αποθεματοποίησης και την ενδεχόμενη εξέλιξη των τιμών για το νωπό βούτυρο και το βούτυρο από τα αποθέματα.

               (6)

               Κρίνεται σκόπιμο να καθοριστεί ενίσχυση για τις δαπάνες εισόδου και εξόδου των σχετικών προϊόντων καθώς και για τις ημερήσιες δαπάνες αποθήκευσης υπό ψύξη και τις χρηματοοικονομικές δαπάνες.

               (7)

               Για τη διευκόλυνση της εφαρμογής του παρόντος μέτρου και λαμβανομένης υπόψη της υφιστάμενης πρακτικής στα κράτη μέλη, η ενίσχυση πρέπει να αφορά μόνο τα προϊόντα τα οποία έχουν πλήρως αποθεματοποιηθεί. Είναι, συνεπώς, σκόπιμο να προβλεφθεί παρέκκλιση από το άρθρο 7 παράγραφος 3 του κανονισμού (ΕΚ) αριθ. 826/2008.

               (8)

               Για λόγους διοικητικής αποτελεσματικότητας και απλοποίησης, εφόσον οι απαιτούμενες πληροφορίες σχετικά με τις λεπτομέρειες αποθεματοποίησης συμπεριλαμβάνονται ήδη στην αίτηση ενίσχυσης, πρέπει να αρθεί, μετά τη σύναψη της σύμβασης, η υποχρέωση κοινοποίησης των ίδιων πληροφοριών που προβλέπεται στο άρθρο 20 πρώτο εδάφιο στοιχείο α) του κανονισμού (ΕΚ) αριθ. 826/2008.

               (9)

               Για λόγους απλοποίησης και εφοδιαστικής αποτελεσματικότητας, πρέπει να επιτραπεί στα κράτη μέλη να μην απαιτούν την ένδειξη του αριθμού της σύμβασης σε κάθε μονάδα που αποθεματοποιείται εφόσον ο αριθμός αυτός αναφέρεται στο μητρώο της αποθήκης.

               (10)

               Για λόγους διοικητικής αποτελεσματικότητας και απλοποίησης, λαμβανομένης υπόψη της ιδιαίτερης κατάστασης όσον αφορά την αποθεματοποίηση βουτύρου, οι έλεγχοι που προβλέπονται στο άρθρο 36 παράγραφος 6 του κανονισμού (ΕΚ) αριθ. 826/2008 πρέπει να διενεργούνται τουλάχιστον για το ήμισυ των συμβάσεων. Συνεπώς, πρέπει να προβλεφθεί παρέκκλιση από το εν λόγω άρθρο.

               (11)

               Ο κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (3) θεσπίζει κοινούς κανόνες για την κοινοποίηση πληροφοριών και εγγράφων από τις αρμόδιες αρχές των κρατών μελών στην Επιτροπή. Οι κανόνες αυτοί καλύπτουν ιδίως την υποχρέωση των κρατών μελών να χρησιμοποιούν συστήματα πληροφοριών που διατίθενται από την Επιτροπή και την επικύρωση των δικαιωμάτων πρόσβασης των αρχών ή των μεμονωμένων ατόμων που επιτρέπεται να διαβιβάζουν κοινοποιήσεις. Επιπλέον, ο κανονισμός αυτός καθορίζει τις κοινές αρχές που εφαρμόζονται στα συστήματα πληροφοριών ώστε να εξασφαλίζεται διαχρονικά η γνησιότητα, η ακεραιότητα και το ευανάγνωστο των εγγράφων. Επίσης, προβλέπει την προστασία των δεδομένων προσωπικού χαρακτήρα.

               (12)

               Δυνάμει του κανονισμού (ΕΚ) αριθ. 792/2009, η υποχρέωση χρησιμοποίησης των συστημάτων πληροφοριών σύμφωνα με τον εν λόγω κανονισμό πρέπει να προβλέπεται στους κανονισμούς που θεσπίζουν ειδική υποχρέωση κοινοποίησης.

               (13)

               Η Επιτροπή έχει εκπονήσει ένα σύστημα πληροφοριών που επιτρέπει την ηλεκτρονική διαχείριση εγγράφων και διαδικασιών στις οικείες εσωτερικές διαδικασίες εργασίας και στις σχέσεις της με τις αρχές που είναι αρμόδιες για την κοινή γεωργική πολιτική.

               (14)

               Θεωρείται ότι οι υποχρεώσεις κοινοποίησης για την ιδιωτική αποθεματοποίηση βουτύρου μπορούν να εκπληρωθούν μέσω του εν λόγω συστήματος σύμφωνα με τον κανονισμό (ΕΚ) αριθ. 792/2009, ιδίως εκείνες που προβλέπονται στο άρθρο 35 του κανονισμού (ΕΚ) αριθ. 826/2008.

               (15)

               Για λόγους σαφήνειας, η ισχύς του παρόντος κανονισμού πρέπει να λήξει την καταληκτική ημερομηνία που προβλέπεται για τη λήξη της περιόδου συμβατικής αποθεματοποίησης.

               (16)

               Η διαχειριστική επιτροπή για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Ο παρών κανονισμός προβλέπει ενίσχυση για την ιδιωτική αποθεματοποίηση αλατισμένου και μη αλατισμένου βουτύρου που αναφέρεται στο άρθρο 28 στοιχείο α) του κανονισμού (ΕΚ) αριθ. 1234/2007 για τις συμβάσεις που συνάπτονται από την 1η Μαρτίου 2012.
   2.   Εφαρμόζεται ο κανονισμός (ΕΚ) αριθ. 826/2008, πλην αντιθέτων διατάξεων του παρόντος κανονισμού.
   Άρθρο 2
   Η μονάδα μέτρησης που αναφέρεται στο άρθρο 16 παράγραφος 2 στοιχείο γ) του κανονισμού (ΕΚ) αριθ. 826/2008 είναι η «παρτίδα αποθεματοποίησης» η οποία αντιστοιχεί στην ποσότητα του προϊόντος που καλύπτεται από τον παρόντα κανονισμό, η οποία ζυγίζει τουλάχιστον έναν τόνο, έχει ομοιογενή σύνθεση και ποιότητα, έχει παραχθεί σε ένα μόνο εργοστάσιο, έχει τεθεί σε αποθεματοποίηση την ίδια ημέρα σε μία μόνο αποθήκη.
   Άρθρο 3
   1.   Κατά παρέκκλιση από το άρθρο 7 παράγραφος 3 του κανονισμού (ΕΚ) αριθ. 826/2008, οι αιτήσεις αφορούν μόνο προϊόντα τα οποία έχουν πλήρως αποθεματοποιηθεί.
   2.   Το άρθρο 20 πρώτο εδάφιο στοιχείο α) του κανονισμού (ΕΚ) αριθ. 826/2008 δεν εφαρμόζεται.
   3.   Τα κράτη μέλη μπορούν να μην εφαρμόσουν τις απαιτήσεις που αναφέρονται στο άρθρο 22 παράγραφος 1 στοιχείο ε) του κανονισμού (ΕΚ) αριθ. 826/2008 όσον αφορά την αναγραφή του αριθμού της σύμβασης, υπό την προϋπόθεση ότι ο υπεύθυνος της αποθήκης αναλαμβάνει τη δέσμευση να εγγράψει τον αριθμό της σύμβασης στο μητρώο που αναφέρεται στο παράρτημα I σημείο ΙΙΙ του εν λόγω κανονισμού.
   4.   Κατά παρέκκλιση από το άρθρο 36 παράγραφος 6 του κανονισμού (ΕΚ) αριθ. 826/2008, στο τέλος της περιόδου συμβατικής αποθεματοποίησης, η αρμόδια αρχή ελέγχου εξακριβώνει, για όλη την περίοδο εξόδου από τον Αύγουστο του 2012 έως τον Φεβρουάριο του 2013, τουλάχιστον για το ήμισυ του αριθμού των συμβάσεων, δειγματοληπτικά, το βάρος και την ταυτοποίηση του αποθεματοποιημένου βουτύρου.
   Άρθρο 4
   1.   Το ποσό της ενίσχυσης για τα προϊόντα που αναφέρονται στο άρθρο 1 ανέρχεται σε:

               —

               14,88 ευρώ ανά τόνο αποθεματοποίησης όσον αφορά τα πάγια έξοδα αποθεματοποίησης,

               —

               0,26 ευρώ ανά τόνο, ανά ημέρα συμβατικής αποθεματοποίησης.

         2.   Η είσοδος στη συμβατική αποθεματοποίηση πραγματοποιείται μεταξύ 1ης Μαρτίου και 15ης Αυγούστου 2012. Η έξοδος από το απόθεμα μπορεί να πραγματοποιηθεί μόνο από τις 16 Αυγούστου 2012. Η συμβατική αποθεματοποίηση λήγει μία ημέρα πριν από την έξοδο από το απόθεμα ή το αργότερο την τελευταία ημέρα του Φεβρουαρίου που έπεται του έτους της εισόδου στο απόθεμα.
   3.   Η ενίσχυση μπορεί να χορηγηθεί μόνον εφόσον η περίοδος συμβατικής αποθεματοποίησης εκτείνεται μεταξύ 90 και 210 ημερών.
   Άρθρο 5
   1.   Τα κράτη μέλη κοινοποιούν στην Επιτροπή τα ακόλουθα:

               α)

               το αργότερο κάθε Τρίτη για την προηγούμενη εβδομάδα, τις ποσότητες για τις οποίες έχουν συναφθεί συμβάσεις καθώς και τις ποσότητες προϊόντων για τις οποίες έχουν υποβληθεί αιτήσεις για τη σύναψη συμβάσεων, σύμφωνα με το άρθρο 35 παράγραφος 1 στοιχείο α) του κανονισμού (ΕΚ) αριθ. 826/2008·

               β)

               το αργότερο στο τέλος κάθε μήνα για τον προηγούμενο μήνα, τις πληροφορίες για τα αποθέματα που απαιτούνται βάσει του άρθρου 35 παράγραφος 1 στοιχείο β) του κανονισμού (ΕΚ) αριθ. 826/2008.

         2.   Οι κοινοποιήσεις που αναφέρονται στην παράγραφο 1 πραγματοποιούνται σύμφωνα με τον κανονισμό (ΕΚ) αριθ. 792/2009.
   Άρθρο 6
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Λήγει στις 28 Φεβρουαρίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Φεβρουαρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 299 της 16.11.2007, σ. 1.

      (2)  ΕΕ L 223 της 21.8.2008, σ. 3.

      (3)  ΕΕ L 228 της 1.9.2009, σ. 3.


title: Εκτελεστικός κανονισμός (ΕΕ) 2016/197 της Επιτροπής, της 3ης Φεβρουαρίου 2016, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Cochinilla de Canarias (ΠΟΠ)]

text:
               16.2.2016

               EL

               Επίσημη Εφημερίδα της Ευρωπαϊκής Ένωσης

               L 39/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/197 ΤΗΣ ΕΠΙΤΡΟΠΉΣ
   της 3ης Φεβρουαρίου 2016
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Cochinilla de Canarias (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ισπανία για την καταχώριση της ονομασίας «Cochinilla de Canarias» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η ονομασία «Cochinilla de Canarias» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Cochinilla de Canarias (ΠΟΠ)».
   Η ονομασία που αναφέρεται στο πρώτο εδάφιο αφορά προϊόν της κλάσης 2.12. Κοχενίλη του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Φεβρουαρίου 2016.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 324 της 2.10.2015, σ. 33.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).